text:
31 ottobre 2008
Nomenade une part dal Cda de Arlef
Come che al presente il blog dal Comitât482 e al fâs presint ancje Checo, l'assessôr Molinaro al à nominât i components de Agjenzie Regjonâl pe Lenghe furlane.
Indicât ae presidence al è Lorenzo Zanon e components dal consei di aministrazion a son Paolo Paron, Simone Bressan, Fabiana Castellarin e Vittorio Zanon.
O ringrazii Lorenzo Fabbro, che al à vuidât la Arlef fint cumò: lis nominis tal Cda a àn ancje une component politiche, stant che e je la maiorance che e governe la Regjon a fâlis e duncje politichementri no ai problemis a dî che la sô provenience (za candidât dal Pd e Ds pal consei regjonâl e za sindic di çampe di Palaçûl) e varès vût di fâmi identificâ Lorenzo Fabbro tant che un aversari. Invezit tai mês che o ai vût maniere di cognossilu si à simpri compuartât cun me in maniere corete e cuntune grande sensibilitât e competence par chel che al rivuarde la politiche linguistiche.
In mert a lis nominis ultimis, o cognòs sedi Paolo Paron, sedi Simone Bressan plui di chei altris components e mi permet di dî che o soi propit content par lôr.
O disarai di plui... CONTENTON pe nomine dal gno amì Simone: ancje lui al ven di Forza Italia, al da une man te Redazion de Patrie e si è dimostrât une vore sensibil sul argoment di tutele e valorizazion de lenghe furlane ancje tal dibatiment interni dal nestri partît in ocasion de aprovazion de gnove leç di tutele. No je vere che dentri il Centridrete a son ducj cuintri de lenghe furlane (e no dome chê furlane), ancje se in tancj le àn atacade (viôt dut il dibatiment prime, di lunc e dopo de aprovazion de gnove leç di tutele).
Duncje, in spiete che si sieri la composizion di dut il Cda (a mancjin 3 in rapresentance des Provinciis di Gurize, Pordenon e Udin, 1 dal Anci regjonâl e 1 de Universitât dal Friûl) e al sedi fat il passaç des consegnis, o auguri un bon lavôr al gnûf President Lorenzo Zanon, a Simone e Paolo e ducj chei altris components fint cumò nominâts.
Indicât ae presidence al è Lorenzo Zanon e components dal consei di aministrazion a son Paolo Paron, Simone Bressan, Fabiana Castellarin e Vittorio Zanon.
O ringrazii Lorenzo Fabbro, che al à vuidât la Arlef fint cumò: lis nominis tal Cda a àn ancje une component politiche, stant che e je la maiorance che e governe la Regjon a fâlis e duncje politichementri no ai problemis a dî che la sô provenience (za candidât dal Pd e Ds pal consei regjonâl e za sindic di çampe di Palaçûl) e varès vût di fâmi identificâ Lorenzo Fabbro tant che un aversari. Invezit tai mês che o ai vût maniere di cognossilu si à simpri compuartât cun me in maniere corete e cuntune grande sensibilitât e competence par chel che al rivuarde la politiche linguistiche.
In mert a lis nominis ultimis, o cognòs sedi Paolo Paron, sedi Simone Bressan plui di chei altris components e mi permet di dî che o soi propit content par lôr.
O disarai di plui... CONTENTON pe nomine dal gno amì Simone: ancje lui al ven di Forza Italia, al da une man te Redazion de Patrie e si è dimostrât une vore sensibil sul argoment di tutele e valorizazion de lenghe furlane ancje tal dibatiment interni dal nestri partît in ocasion de aprovazion de gnove leç di tutele. No je vere che dentri il Centridrete a son ducj cuintri de lenghe furlane (e no dome chê furlane), ancje se in tancj le àn atacade (viôt dut il dibatiment prime, di lunc e dopo de aprovazion de gnove leç di tutele).
Duncje, in spiete che si sieri la composizion di dut il Cda (a mancjin 3 in rapresentance des Provinciis di Gurize, Pordenon e Udin, 1 dal Anci regjonâl e 1 de Universitât dal Friûl) e al sedi fat il passaç des consegnis, o auguri un bon lavôr al gnûf President Lorenzo Zanon, a Simone e Paolo e ducj chei altris components fint cumò nominâts.
30 ottobre 2008
A proposit di scovacis
Cualchi zornade indaûr e jere rivade cualchi lamentele in mert a la cuistion scovacis.
Us segnali che sul sît dal Comun di Maian e je stade publicade une pagjine informative su la gnove racuelte di scovacis che e tacarà ai 10 di Novembar.
Cun di plui al è disponibil il calendari dai incuintris publics che si fasaran sul teritori par rivâ a capî miôr il gnûf sisteme e ancje un depliant informatîf cu lis regulis di cemût che si à di fâ.
Us segnali che sul sît dal Comun di Maian e je stade publicade une pagjine informative su la gnove racuelte di scovacis che e tacarà ai 10 di Novembar.
Cun di plui al è disponibil il calendari dai incuintris publics che si fasaran sul teritori par rivâ a capî miôr il gnûf sisteme e ancje un depliant informatîf cu lis regulis di cemût che si à di fâ.
28 ottobre 2008
Adesion al Pat pe Universitât
Ancje jo o ai aderît al Pat pe Universitât, ancje se chel document al è stât scrit par jessi sotscrit des istituzions (slargjât ai parlamentârs).
O soi convint che la Universitât dal Friûl e vedi bisugne di un grant impegn pe sô difese e mi soi convint ancjemò di plui dopo vê sintût l'intervent dal Retôr Magnific, la prof.e Cristiana Compagno. Alc o pensi che o varês za let sui gjornâi, ma la frase che plui mi à plasût e je stade: "La Universitât dal Friûl prime e fâs e dopo e domande: se o sin chi a domandâ al è parcè che fint cumò o vin lavorât pal miorâ simpri di plui e o continuarìn a fâlu dimostrant di volê otimizâ e riorganizâsi. Ma se i tais a restin chei anunciât la nestre Universitât no rive al 2010: e colasse prime". E à ricuardât cun passion e clarece dute une schirie di dâts su la cressite di un ateneu zovin, ma che in pôcs agns si è taiât fûr une posizion di dut rispiet, ancje se al è in credit di tancj milions di euros di bande dal stât. Propit brave e la lungje batude di mans che e à vût a Palaç Belgrât, e je une conferme che e à plasût no dome a mi.
O pensi che chest so intervent e cheste cunvigne a conventaran a tancj par valutâ cun atenzion cuâi pas che a son di fâ in materie.
E mi auguri 2 robis pe nestre Universitât dal Friûl: che e otegni ce che e merte e che però si ricuardi ancje jê dal son non (Universitât dal Friûl, no une Universitât taliane a Udin e cualchi sede distacade ator pal teritori): il leam cu la identitât, la lenghe, la culture, il teritori dal Friûl al è ricuardât a clâr te leç istitutive, L546 dai 8 di Avost dal 1977 - art. 26, e cun fuarce al à di jessi rispietât.
Se cualchidun altri al à voie di manifestâ la sô adesion al pat e solidarietât al comitât promotôr, o podês mandâ une mail a blogromanini[gubanute]gmail[pont]com e jo le zirarai al coodinatôr.
O soi convint che la Universitât dal Friûl e vedi bisugne di un grant impegn pe sô difese e mi soi convint ancjemò di plui dopo vê sintût l'intervent dal Retôr Magnific, la prof.e Cristiana Compagno. Alc o pensi che o varês za let sui gjornâi, ma la frase che plui mi à plasût e je stade: "La Universitât dal Friûl prime e fâs e dopo e domande: se o sin chi a domandâ al è parcè che fint cumò o vin lavorât pal miorâ simpri di plui e o continuarìn a fâlu dimostrant di volê otimizâ e riorganizâsi. Ma se i tais a restin chei anunciât la nestre Universitât no rive al 2010: e colasse prime". E à ricuardât cun passion e clarece dute une schirie di dâts su la cressite di un ateneu zovin, ma che in pôcs agns si è taiât fûr une posizion di dut rispiet, ancje se al è in credit di tancj milions di euros di bande dal stât. Propit brave e la lungje batude di mans che e à vût a Palaç Belgrât, e je une conferme che e à plasût no dome a mi.
O pensi che chest so intervent e cheste cunvigne a conventaran a tancj par valutâ cun atenzion cuâi pas che a son di fâ in materie.
E mi auguri 2 robis pe nestre Universitât dal Friûl: che e otegni ce che e merte e che però si ricuardi ancje jê dal son non (Universitât dal Friûl, no une Universitât taliane a Udin e cualchi sede distacade ator pal teritori): il leam cu la identitât, la lenghe, la culture, il teritori dal Friûl al è ricuardât a clâr te leç istitutive, L546 dai 8 di Avost dal 1977 - art. 26, e cun fuarce al à di jessi rispietât.
Se cualchidun altri al à voie di manifestâ la sô adesion al pat e solidarietât al comitât promotôr, o podês mandâ une mail a blogromanini[gubanute]gmail[pont]com e jo le zirarai al coodinatôr.
27 ottobre 2008
Cocis e Ete di Mieç
A Vençon si è a pene sierade la fiestre de Coce.
No dome la ambientazion, intun dai borcs plui biei dal Friûl e no dome, ma ancje i grups storics in costum, lis lûs (o miôr il scûr...) ti fasin fâ un biel salt te Ete di Mieç.
Chi us met un video che o ai zirât di sere: al è un tic scurut ma i tambûrs mi somee che si sintin avonde ben.
Viodìn se al è cualchidun che al sa contâmi l'episodi che in pratiche al à fat nassi la tradizion de fieste de coce... al fevele di un imbroi...
No dome la ambientazion, intun dai borcs plui biei dal Friûl e no dome, ma ancje i grups storics in costum, lis lûs (o miôr il scûr...) ti fasin fâ un biel salt te Ete di Mieç.
Chi us met un video che o ai zirât di sere: al è un tic scurut ma i tambûrs mi somee che si sintin avonde ben.
Viodìn se al è cualchidun che al sa contâmi l'episodi che in pratiche al à fat nassi la tradizion de fieste de coce... al fevele di un imbroi...
26 ottobre 2008
Interviste argjentine
Spes us ai fevelât di Colonia Caroya e di Radio FM Communicar, la radio che in Argjentine e trasmet par furlan pai furlans di là jù. Ogni tant mi capite che mi clamin e ancje sabide passade, midiant di Skype, o soi stât lôr ospit cun gno grant plasê.
O speri che un doman, no masse distant, mi capitarà la ocasion di fâ un saltut jù par là.
Mandi a ducj i furlans de Argjentine, ma ancje a ducj chei che a son ator pal mont.
Ve ca sot il file de interviste e un grazie a Claudio, Marta e dute la Redazion de Radio.
O speri che un doman, no masse distant, mi capitarà la ocasion di fâ un saltut jù par là.
Mandi a ducj i furlans de Argjentine, ma ancje a ducj chei che a son ator pal mont.
Ve ca sot il file de interviste e un grazie a Claudio, Marta e dute la Redazion de Radio.
La classe dal 68
Chel an al è passât par grandis rivoluzions e moviments dai students, ma il 68 par chescj coscrits di Maian al rapresente l'inizi de lôr aventure su cheste tiere. Par fâ fieste a àn viert un blog che us segnali: classe68majano.blogspot.com.
Ce dî di plui? 40 agns e no sintîju? A mi mi pâr di sì... e mi stan simpatics!
Buine coscritade e sperìn che ancje chest blog us zovi pe fieste!
ps: ancje thermo un 68tin? ma no jeristu di diestre? =)
Ce dî di plui? 40 agns e no sintîju? A mi mi pâr di sì... e mi stan simpatics!
Buine coscritade e sperìn che ancje chest blog us zovi pe fieste!
ps: ancje thermo un 68tin? ma no jeristu di diestre? =)
25 ottobre 2008
Societât sientifiche in congrès
Vuê a Cividât al è il congrès de Societât sientifiche e tecnologjiche furlane.
La lectio magistralis e sarà:
Competitivitât energjetiche: Italie e contest european
Alessandro Ortis
Autoritât pe Energjie eletriche e il gas, Rome.
Achì us met l'ordin di ducj i intervents, si tache aes 14.30: fracait chi.
La lectio magistralis e sarà:
Competitivitât energjetiche: Italie e contest european
Alessandro Ortis
Autoritât pe Energjie eletriche e il gas, Rome.
Achì us met l'ordin di ducj i intervents, si tache aes 14.30: fracait chi.
24 ottobre 2008
Il landri dal lôf
Vuê vinars ai 24 di Otubar dal 2008 inte Sale Consiliâr aes 6 e mieze sot sere e je presentazion dal libri "Il landri dal lôf" di Roberto Ongaro.
Relatôr: prof. Alfeo Minisini.
Compliments a Roberto!
Relatôr: prof. Alfeo Minisini.
Compliments a Roberto!
23 ottobre 2008
Da la presentazion dal GDBTF
Come che us ai za dit, al è stât presentât il GDBTF. Cumò Luca nus vise che si pues viodi ancje tocs video de presentazion.
Ancje jo o soi dacuardi cun lui: ducj biei i intervents, ma chel dal prof. Frau al è stât pardabon interessant. Grazie Professôr!
Ancje jo o soi dacuardi cun lui: ducj biei i intervents, ma chel dal prof. Frau al è stât pardabon interessant. Grazie Professôr!
21 ottobre 2008
Mandait une detule
Forsit cualchidun si è za inacuart, ma par cui che inmò no lu sa, al è stât viert chest simpatic sît "Si à di dî di sì di dì" li che ognidun al pues mandâ une detule furlane o un proverbi: si pues scrivi a ilfurlanist(gubanute)gmail.com
19 ottobre 2008
Peppone e don Camillo
Mi è vignude gole di tornâ a viodi Peppone e don Camillo, un dai plui biei cines che o vedi mai viodût e che a son nassût dal talent di Giovannino Guareschi. I protagoniscj a jerin simpri in barufe e ancje ses molavin di vueli sant, ma no pierdevin mai di voli il rispiet par chel altri. In sumis, doi aversaris che no son mai stâts nemîs: une maniere di intindi il confront che vuê come vuê mi somee avonde plui râr. Us met chi une des senis mitichis di chest biel film: e je a pene muarte la mestrute dal paîs e che e veve domandât di jessi puartade tal cimitieri cu la bandiere dal re. Intun paîs di comuniscj la maiorance e jere cuintri e la cuistion e ven puartade in consei comunâl...
17 ottobre 2008
Il funerâl di Feo di Bean
Vuê al è il funerâl di Feo di Bean. La cerimonie e sarà aes 4 di dopomisdì te glesie dal so paîs.
Chi in bande us ai metût un articulut di Walter Tomada (che o ringrazii) jessût sul Gazzettino di îr ai 16 di Otubar.
Par viodi miôr l'articul, fracait su la foto.
Chi in bande us ai metût un articulut di Walter Tomada (che o ringrazii) jessût sul Gazzettino di îr ai 16 di Otubar.
Par viodi miôr l'articul, fracait su la foto.
16 ottobre 2008
Ringraziament pe serade di Sant Denêl
La prime presentazion de Patrie, che o vin fat a Sant Denêl, mi à pardabon sodisfat. E o vin di ringraziâ un biel pocje di int: il Comun di Sant Denêl (il sindic, ma ancje in particolâr la assessore Lanzoni e il bibliotecari dot. Venuti) che nus à ospitâts te biele Guarneriane, ducj i relatôrs che nus àn pardabon regalât une serade di grant spessôr (cjalait la liste chi sot), il public in sale che al vignût a scoltânus e Ranieri che nus à fat lis fotos.
Chi us met cualchi link a proposit dai intervents de presentazion:
Dree Venier, diretôr di "La Patrie dal Friûl": Il numar di Otubar - Speciâl su Achille Tellini e i popui ladins;
Donato Toffoli, ricercjadôr: La figure di Achille Tellini (1866 - 1938);
Renzo Balzan, diretôr de riviste "Ladins dal Friûl": I rapuarts interladins îr e vuê
William Cisilino, president dal Istitût Ladin Furlan "pre Checo Placerean": Lenghis dai Ladins e il cuadri normatîf di tutele;
Vigji dal Piçul, conseîr dal istitût "Achille Tellini": Une associazion in non dal pari de idee di Nazion Ladine.
Par viodi altris fotos de serade, fracait chi.
Chi us met cualchi link a proposit dai intervents de presentazion:
Dree Venier, diretôr di "La Patrie dal Friûl": Il numar di Otubar - Speciâl su Achille Tellini e i popui ladins;
Donato Toffoli, ricercjadôr: La figure di Achille Tellini (1866 - 1938);
Renzo Balzan, diretôr de riviste "Ladins dal Friûl": I rapuarts interladins îr e vuê
William Cisilino, president dal Istitût Ladin Furlan "pre Checo Placerean": Lenghis dai Ladins e il cuadri normatîf di tutele;
Vigji dal Piçul, conseîr dal istitût "Achille Tellini": Une associazion in non dal pari de idee di Nazion Ladine.
Par viodi altris fotos de serade, fracait chi.
15 ottobre 2008
Mandi Feo di Bean
Vuê matine o ai savût che al è muart Feo di Bean, Alfeo Mizzau. Mi à displasût ancje se jo lu cognossevi dome di non e pe incarghe istituzionâl che al veve vût: al jere stât europarlamentâr (il prin furlan), assessôr e conseîr regjonâl, president de Societât Filologjiche Furlane. Di ce che o ai vût maniere di documentâmi, mi à plasût savê che al jere braurôs des sôs lidrîs furlanis, un sintiment che al veve manifestât ancje tal parlament european cuant che al jere intervignût pe prime volte fevelant par furlan. A jerin i agns 80.
14 ottobre 2008
Un sucès pal GDBTF
Vinars, come che us vevi dit, al è stât presentât il Grant dizionari bilengâl talian furlan e al è stât un sucesson! Ancje l'assessôr Molinaro al à declarât sodisfazion, ma ce che secont me al è plui impuartant al è la impression posivite che al à vût (e ancje un tic di sorprese...): l'impuartant al è che al vedi garantît l'impegn a lâ indevant.
Un altri element une vore biel al è che l'auditorium (cuasit 400 puescj) al jere cuasi plen ancje se la stampe tradizionâl secont me no à dât grande evidence par promovi l'apontament. Par furtune che sul Gazzettino di sabide ai 10 al è jessût propit un biel articul di Walter Tomada.
13 ottobre 2008
Farcadice al Visionario
Miercus us ai za dit che o presentìn la Patrie a Sant Denêl, ma al è ancje un apontament di cine al Visionari cun Farcadice di Carlo Della Vedova e Luca Peresson (te foto a Toronto). Lis proiezions a son 2: la prime e je tal dopomisdì a lis 17.30, la seconde di sere.
Jo no rivarai a lâ, e o savês parcè: us spieti.
Jo no rivarai a lâ, e o savês parcè: us spieti.
12 ottobre 2008
Une mail di un ciert Aldo
Al è di cualchi zornade che o tignivi di voli il scandai sul restaur dal Ospedâl di Sant Zuan a Sant Tomâs. Usgnot, pôc prime di mieze gnot mi è rivade cheste mail te casele di pueste eletroniche dal blog: blogromanini-at-gmail-pont-com.
"Signore, non ci conosciamo perchè non sono di Majano ma ci abita una mia cugina che giovedì 10 ottobre verso le 11.00 mi ha chiamato per segnalarmi un improvviso quanto anomalo andamento nelle votazione sul referendum da lei indetto. Sono entrato nel suo blog, ho capito di che cosa si trattava ed ho provveduto ! Vede, se l'intedimento era quello di manipolare a suo favore l'esito del referendum, una persona intelligente avrebbe spalmato il proprio intervento nei sette giorni di validità del sondaggio. Alla fine tutti l'avrebbero preso per genuino. Invece ha voluto strafare credendosi il più furbo di tutti. Evangelicamente voglio ricordarle la massima che dice: non fare agli altri quello che non vorresti che venisse fatto a te. Le serva di lezione per il futuro ma se il q.i. è questo ........Saluti Aldo"
O speri che si trati di un scherç e a son tancj i elements che di cheste mail mi àn fat ridi.
Ma purtrop mi à ancje dât la conferme che fevelâ in maniere vierte tal gno paîs al è un travuart une vore lontan.
Po ben, ce che al podeve jessi un moment di confront libar suntun argoment che al à jemplât e al jemplarà lis pagjinis de cronache locâl, al è lât sù pai stecs e ducj o vin di ringraziâ l'autôr di cheste mail (che tra l'altri al dopre une direzion di pueste eletroniche avonde suspiete par visâmi...). Un grazie ancje a sô cusine (se esist...) pe atenzion che e dediche a chest blog: magari i à za tornât a telefonâ...
Il siorut mi ripuarte une citazion evangjeliche, ma jo, che mi riten om di popul e no masse adat a fâ predicjis, mi limiti a rispuindi che "cui che al à il suspiet, al à il difiet".
"Signore, non ci conosciamo perchè non sono di Majano ma ci abita una mia cugina che giovedì 10 ottobre verso le 11.00 mi ha chiamato per segnalarmi un improvviso quanto anomalo andamento nelle votazione sul referendum da lei indetto. Sono entrato nel suo blog, ho capito di che cosa si trattava ed ho provveduto ! Vede, se l'intedimento era quello di manipolare a suo favore l'esito del referendum, una persona intelligente avrebbe spalmato il proprio intervento nei sette giorni di validità del sondaggio. Alla fine tutti l'avrebbero preso per genuino. Invece ha voluto strafare credendosi il più furbo di tutti. Evangelicamente voglio ricordarle la massima che dice: non fare agli altri quello che non vorresti che venisse fatto a te. Le serva di lezione per il futuro ma se il q.i. è questo ........Saluti Aldo"
O speri che si trati di un scherç e a son tancj i elements che di cheste mail mi àn fat ridi.
Ma purtrop mi à ancje dât la conferme che fevelâ in maniere vierte tal gno paîs al è un travuart une vore lontan.
Po ben, ce che al podeve jessi un moment di confront libar suntun argoment che al à jemplât e al jemplarà lis pagjinis de cronache locâl, al è lât sù pai stecs e ducj o vin di ringraziâ l'autôr di cheste mail (che tra l'altri al dopre une direzion di pueste eletroniche avonde suspiete par visâmi...). Un grazie ancje a sô cusine (se esist...) pe atenzion che e dediche a chest blog: magari i à za tornât a telefonâ...
Il siorut mi ripuarte une citazion evangjeliche, ma jo, che mi riten om di popul e no masse adat a fâ predicjis, mi limiti a rispuindi che "cui che al à il suspiet, al à il difiet".
11 ottobre 2008
Us spieti a Sant Denêl
Miercus ai 15 di Otubar a Sant Denêl a lis 20.30, li de Guarneriane, o fasìn une serade di presentazion dal ultin numar de Patrie dal Friûl.
Si fevelarà dal gjornâl e dal speciâl che o presentìn chest mês: Achille Tellini e i ladins.
Un grazie al comun di Sant Denêl (in particolâr al sindic, a la assessore Lanzoni e al dot. Venuti) pe ospitalitât e la disponibilitât.
Un grazie ai relatôrs che a intervignaran:
Dree Venier, diretôr di "La Patrie dal Friûl": Il numar di Otubar - Speciâl su Achille Tellini e i popui ladins;
Donato Toffoli, ricercjadôr: La figure di Achille Tellini (1866 - 1938);
Renzo Balzan, diretôr de riviste "Ladins dal Friûl": I rapuarts interladins îr e vuê
William Cisilino, president dal Istitût Ladin Furlan "pre Checo Placerean": Lenghis dai Ladins e il cuadri normatîf di tutele;
Vigji dal Piçul, conseîr dal istititût "Achille Tellini": Une associazion in non dal pari de idee di Nazion Ladine.
Un grazie a ducj voaltris che o sarês cun nô ta chê sere.
Us spieti.
Si fevelarà dal gjornâl e dal speciâl che o presentìn chest mês: Achille Tellini e i ladins.
Un grazie al comun di Sant Denêl (in particolâr al sindic, a la assessore Lanzoni e al dot. Venuti) pe ospitalitât e la disponibilitât.
Un grazie ai relatôrs che a intervignaran:
Dree Venier, diretôr di "La Patrie dal Friûl": Il numar di Otubar - Speciâl su Achille Tellini e i popui ladins;
Donato Toffoli, ricercjadôr: La figure di Achille Tellini (1866 - 1938);
Renzo Balzan, diretôr de riviste "Ladins dal Friûl": I rapuarts interladins îr e vuê
William Cisilino, president dal Istitût Ladin Furlan "pre Checo Placerean": Lenghis dai Ladins e il cuadri normatîf di tutele;
Vigji dal Piçul, conseîr dal istititût "Achille Tellini": Une associazion in non dal pari de idee di Nazion Ladine.
Un grazie a ducj voaltris che o sarês cun nô ta chê sere.
Us spieti.
10 ottobre 2008
Il Friuli al fâs 13 e al cres
Ugnot o ai stât a cene cu la redazion dal Friuli. A son 13 agns de gnove gjestion. Un grazie al diretôr Giovanni Bertoli, al gno responsabil di pagjine Alessandro Di Giusto e al nestri editôr Zani Piasenzotto.
Ogni an e ven fate la cene, ma chest an e veve une plat in plui e une vore gustôs.
Come che forsit o vês savût Il Friuli al è stât comprât di un impuartant grup editoriâl austriac che al à decidût di investî su cheste testade.
Jo o soi une vore braurôs e content di fâ part di chest grup di lavôr parcè che mi à dât la pussibilitât di realizâ un sium permetintmi di jentrâ tal mont dal gjornalisim e di deventâ publicist, mi à dât e mi da fiducie sul gno lavôr, mi à permetût di condividi cheste biele esperience cun int professionâl intun ambient pardabon vêr e gjenuin, che dongje dal plasê di lavorâ cun serietât al met la valorizazion des personis che a son part di chest grup. Une armonie che secont me no je semplice di costruî intun ambient di vore.
E chest jessi "scuadre" al è stât preseât ancje dai editôrs austriacs che vuê a jerin cun noaltris.
Tancj auguris a Il Friuli e grazie!
ps: un mandi speciâl a Armstrong! Mitic!
Ogni an e ven fate la cene, ma chest an e veve une plat in plui e une vore gustôs.
Come che forsit o vês savût Il Friuli al è stât comprât di un impuartant grup editoriâl austriac che al à decidût di investî su cheste testade.
Jo o soi une vore braurôs e content di fâ part di chest grup di lavôr parcè che mi à dât la pussibilitât di realizâ un sium permetintmi di jentrâ tal mont dal gjornalisim e di deventâ publicist, mi à dât e mi da fiducie sul gno lavôr, mi à permetût di condividi cheste biele esperience cun int professionâl intun ambient pardabon vêr e gjenuin, che dongje dal plasê di lavorâ cun serietât al met la valorizazion des personis che a son part di chest grup. Une armonie che secont me no je semplice di costruî intun ambient di vore.
E chest jessi "scuadre" al è stât preseât ancje dai editôrs austriacs che vuê a jerin cun noaltris.
Tancj auguris a Il Friuli e grazie!
ps: un mandi speciâl a Armstrong! Mitic!
GDB TF: la grande zornade, ancje pai furlans ator pal mont
Come che us ai anticipât, vuê vinars ai 10 di Otubar aes 17.30, li dal Auditorium dal Palaç de Regjon di Vie Sabbadini 31 a Udin, si tignarà la presentazion publiche de version inzornade in CD rom dal Grant Dizionari Bilengâl Talian Furlan (GDBTF) .
Par ducj i furlans (ancje par thermonuke che al è in Toscane) che a son ator pal mont e par ducj i interessâts che no podaran jessi presints a Udin, il CFL2000, che al intint condividi cun plui int pussibile cheste impuartante zornade di presentazion, al è daûr a organizâ il colegament in streaming di dute la cunvigne.
Par ducj i furlans (ancje par thermonuke che al è in Toscane) che a son ator pal mont e par ducj i interessâts che no podaran jessi presints a Udin, il CFL2000, che al intint condividi cun plui int pussibile cheste impuartante zornade di presentazion, al è daûr a organizâ il colegament in streaming di dute la cunvigne.
Stant perà che no simpri la tecnologjie e funzione in cualsisei sale, us domandìn compresion se il segnâl nol ves di rivâ e us invidìn, dut câs, a discjamâ il GDBTF dal sît e a contatânus par cualsisei informazion o dibisugne a cheste direzion: cfl2000@cfl2000.net....e sperìn di viodisi!
L’apontament al è duncje par vinars ai 10 di Otubar aes 17.30 su www.friul.tv.
L’apontament al è duncje par vinars ai 10 di Otubar aes 17.30 su www.friul.tv.
09 ottobre 2008
Imagjine che...
Imagjine che e esisti une Bancje che ogni buinore ti met sul cont 86.400 euros.
No conserve il to totâl dal cont di ogni dì.
Ogni gnot e scancele cualsisedi cuantitât dal to cont che no sedi stade doprade vie pal dì.
Ce fasaressistu?
Tu tiraressis fûr o tu spindaressis dut fint al ultin centesim ogni dì, clâr!!!
Po ben, ognidun di noaltris al à un so cont ta cheste Bancje.
Il so non?
TIMP.
Ogni matine cheste Bancje ti met sul cont 86.400 secont.
Ogni gnot cheste Bancje e scancele e e da come pierdude cualsisedi cuantitât di chest credit che tu no tu vedis investît intun bon proposit.
Cheste Bancje no conserve ce che ti reste sul cont ni ti permet trasferiments.
Ogni dì ti vierç un cont gnûf.
Ogni gnot e elimine dut ce che al è sul cont di chê zornade.
Se no tu dopris il depuesit dal dì, la pierdite e je tô.
No si pues tornâ indaûr. No esistin acreditaments sul depuesit di doman.
Tu âs di vivi tal presint cul depuesit di vuê.
Investìs ta cheste maniere par vê il miôr te salût, felicitât e sucès: l'orloi al continue a cjaminâ.
Oten il massim di ogni zornade.
a) Par capî il valôr di ogni an, domande a un student che al à pierdût un an di studi.
b) Par capî il valôr di un mês, domande a di une mari che e à parturît un fi prematûr.
c) Par capî il valôr di une setemane, domande al editôr di un setemanâl.
d) Par capî il valôr di une ore, domande a doi inamorâts che a spietin di viodisi.
e) Par capî il valôr di un minût, domande a cualchidun che al à a pene pierdût il tren.
f) Par capî il valôr di un secont, domande a cualchidun che al à a pene evitât un incident.
g) Par capî il valôr di un centesim di secont, domande a un atlete che al à vinçût la medaie di arint tes Olimpiadis.
Dai valôr a ogni moment che tu vivis e dai inmò plui valôr se tu lu podarâs condividi cuntune persone speciâl, chel tant speciâl di dedicâi il to timp e visiti che il timp nol spiete nissun.
Îr? Storie.
Doman? Misteri.
Al è par chest che al esist il presint!!!
Visiti ancje che, il timp no ti spietarà.
Dai valôr al timp in ogni moment a tô disposizion.
Tu lu presearâs ancjemò di plui se tu podarâs condividilu cun cualchidun che al sedi speciâl.
La origjin di chest pinsîr?
No le cognòs nissun, però a disin che al puarti furtune a ducj chei che lu passin a cualchidun altri.
Tu viodarâs che alc di positîf ti sucedarà ancje a ti.
Buine Vite!
No conserve il to totâl dal cont di ogni dì.
Ogni gnot e scancele cualsisedi cuantitât dal to cont che no sedi stade doprade vie pal dì.
Ce fasaressistu?
Tu tiraressis fûr o tu spindaressis dut fint al ultin centesim ogni dì, clâr!!!
Po ben, ognidun di noaltris al à un so cont ta cheste Bancje.
Il so non?
TIMP.
Ogni matine cheste Bancje ti met sul cont 86.400 secont.
Ogni gnot cheste Bancje e scancele e e da come pierdude cualsisedi cuantitât di chest credit che tu no tu vedis investît intun bon proposit.
Cheste Bancje no conserve ce che ti reste sul cont ni ti permet trasferiments.
Ogni dì ti vierç un cont gnûf.
Ogni gnot e elimine dut ce che al è sul cont di chê zornade.
Se no tu dopris il depuesit dal dì, la pierdite e je tô.
No si pues tornâ indaûr. No esistin acreditaments sul depuesit di doman.
Tu âs di vivi tal presint cul depuesit di vuê.
Investìs ta cheste maniere par vê il miôr te salût, felicitât e sucès: l'orloi al continue a cjaminâ.
Oten il massim di ogni zornade.
a) Par capî il valôr di ogni an, domande a un student che al à pierdût un an di studi.
b) Par capî il valôr di un mês, domande a di une mari che e à parturît un fi prematûr.
c) Par capî il valôr di une setemane, domande al editôr di un setemanâl.
d) Par capî il valôr di une ore, domande a doi inamorâts che a spietin di viodisi.
e) Par capî il valôr di un minût, domande a cualchidun che al à a pene pierdût il tren.
f) Par capî il valôr di un secont, domande a cualchidun che al à a pene evitât un incident.
g) Par capî il valôr di un centesim di secont, domande a un atlete che al à vinçût la medaie di arint tes Olimpiadis.
Dai valôr a ogni moment che tu vivis e dai inmò plui valôr se tu lu podarâs condividi cuntune persone speciâl, chel tant speciâl di dedicâi il to timp e visiti che il timp nol spiete nissun.
Îr? Storie.
Doman? Misteri.
Al è par chest che al esist il presint!!!
Visiti ancje che, il timp no ti spietarà.
Dai valôr al timp in ogni moment a tô disposizion.
Tu lu presearâs ancjemò di plui se tu podarâs condividilu cun cualchidun che al sedi speciâl.
La origjin di chest pinsîr?
No le cognòs nissun, però a disin che al puarti furtune a ducj chei che lu passin a cualchidun altri.
Tu viodarâs che alc di positîf ti sucedarà ancje a ti.
Buine Vite!
08 ottobre 2008
Gnove version dal Grant Dizionari Bilengâl Talian Furlan
Come che si lei ancje tal sît de Regjon (par furlan e par talian), vinars ai 10 di Otubar a 5 e mieze di sere, li dal Auditorium de Regjon in vie Sabbadini a Udin, e je la presentazion de gnove version dal GDBTF.
Une ocasion di no pierdi par ricevi une copie di chest imprest fondamentâl pe nestre lenghe.
Jo o sarai, ven ancje tu!
07 ottobre 2008
Il referendum sul referendum/risultâts
Come che o vês viodût il referendum sul referendum al à puartât la vitorie di chei che su chest blog a ritegnin che la propueste di Fausto Floreani e sedi une oportunitât democratiche.
Cussì o ai pensât che se il popul dal blog al domande une oportunitât democratiche, si le da: ve chi in bande il scandai se o sês dacuardi sul restaur dal Ospedâl Sant Zuan di Sant Tomâs.
Cussì o ai pensât che se il popul dal blog al domande une oportunitât democratiche, si le da: ve chi in bande il scandai se o sês dacuardi sul restaur dal Ospedâl Sant Zuan di Sant Tomâs.
06 ottobre 2008
O ai cognossût Boris Pahor
Di lui us ai za fevelât e vuê che o ai viodût che al jere a Sant Pieri dai Sclavons, o soi lât a sintî Boris Pahor pe presentazion di Necropoli, che mi soi fat autografâ. I ai regalât une copie de Patrie e mi à ancje dit che i displâs di no fevelâ par furlan. Al è stât tant content di ricevi une copie dal gjornâl e di vê vût chest contat cu la minorance furlane. E je stade une serade pardabon emozionant e cumò che lu ai cognossût, mi sint plui siôr dentri!
E chi us torni a meti il link a la interviste che i à fat Fazio: fracait chi par viodilu e scoltâlu.
05 ottobre 2008
L'impegn di Fontanini par pre Toni
Vuê e je jessude la notizie che la Provincie di Udin e finanziarà la Opera Omnia di pre Toni. Lu à dit il president on. Pieri Fontanini incuintrant a Palaç Belgrât une delegazion di Glesie furlane e La Patrie dal Friûl. Ve chi il comunicât che si cjate sul sît de Provincie di Udin.
Te foto, di çampe a drete: il president de Provincie di Udin on. Pieri Fontanini, Zuan Pieri Biasat president di Glesie furlane, pre Roman Michelot president da La Patrie dal Friûl, bons. Roberto Bertossi vice president di Glesie furlane, jo e pre Tonin Cjapielâr segretari di Glesie furlane.
A titul personâl o ringrazii l'on. Pieri Fontanini pe sensibilitât e atenzion dimostradis: par chest impegn ducj i furlans a varan di dî grazie a la Provincie di Udin e in particolâr al so president.
Te foto, di çampe a drete: il president de Provincie di Udin on. Pieri Fontanini, Zuan Pieri Biasat president di Glesie furlane, pre Roman Michelot president da La Patrie dal Friûl, bons. Roberto Bertossi vice president di Glesie furlane, jo e pre Tonin Cjapielâr segretari di Glesie furlane.
A titul personâl o ringrazii l'on. Pieri Fontanini pe sensibilitât e atenzion dimostradis: par chest impegn ducj i furlans a varan di dî grazie a la Provincie di Udin e in particolâr al so president.
04 ottobre 2008
No a lis Cassis di Espansion sul Tiliment
Jo lu ai simpri dit di jessi contrari: 3 agns indaûr o vevi ancje proponût une mozion in consei comunâl cuintri des cassis di espansion, ma nissun al à volût votâle (par pôre? di ce?) e o soi inmò in spiete di une convocazion dal consei dulà che "si à di invidâ il sindic di Ruvigne e di Tisane par che nus spieghin ben la cuistion" (peraulis dal nestri sindic). Vuê sul gjornâl al è un articul che al anuncie che il cussì clamât "Piano stralcio", che al previodeve lis cassis di espansion, nol sarès plui valit. (tal sît di "insiemeperiltagliamento" o cjatais tante documentazion in mert)
Se la robe e fos conservade, e sarès une biele vitorie! Tiliment libar!
NO A LIS CASSIS DI ESPANSION SUL TILIMENT!
Se la robe e fos conservade, e sarès une biele vitorie! Tiliment libar!
NO A LIS CASSIS DI ESPANSION SUL TILIMENT!
03 ottobre 2008
More argjentine
Ancje se il titul al pues imbroiâ, chi no si fevele di une biele femine latinoamericane cui cjavei neris, ma dal zûc de more che, come l'an passât, al è daûr a deventâ simpri plui famôs ancje di là de Grande aghe atlantiche.
Ve chi il logo dal 3° campionât di more a Colonia Caroya!
E se us capite di passâ par là... mi racomandi: trrrrrrr, cinc, siet, duteeeeeeeeeee!
Ve chi il logo dal 3° campionât di more a Colonia Caroya!
E se us capite di passâ par là... mi racomandi: trrrrrrr, cinc, siet, duteeeeeeeeeee!
02 ottobre 2008
Acuile in Tribune!
Vele! Aromai la Acuile (chê vere!) e je rivade fintremai in tribune! E e à puartât ben: 4 a 3 al Borussie Dortmunt e i todescs a son tornâts a cjasute!
Alè Udin!
ps: però no si pues patî tant!
Alè Udin!
ps: però no si pues patî tant!
01 ottobre 2008
Parcè ducj si sintino autorizâts a doprâ il non di pre Toni?
No sai se al è l'aiar incuinât o il gambiament di stagjon o pal sempliç motîf che al è simpri cui che al sa une pagjine plui dal libri, ma ancje vuê sul Messaggero e je une letare che e fevele di pre Toni e che e atache Glesie Furlane. Jo no soi un teolic ma mi somee che, pal pôc che lu ai cognossût, pre Toni al jere propit "predi predi" e no pensi che un come lui al fos cuintri dal batisim (pratica? ma no isal un sacrament? altri che "pratica"!).
No cognòs ni il pelegjanesim ni l'autôr de letare, ma di ce che o lei mi à fat avonde ridi e rabie tal stes timp...
Us e met tal prin coment la letare in cuistion.
No cognòs ni il pelegjanesim ni l'autôr de letare, ma di ce che o lei mi à fat avonde ridi e rabie tal stes timp...
Us e met tal prin coment la letare in cuistion.
Iscriviti a: Post (Atom)


c: text/html

text:
“Al è miôr fâ invidie che no pietât”. Al è chest il sproc di Miss Fvj, Valentina Vidal, 22 agns di Strassolt. E dite di une miss al sune propit ben, «viodût che dispès o sint coments no masse ninins tai miei confronts», e conte jê. E à scrit cheste frase propit par furlan ancje ta la vôs “Citazioni preferite” sul profîl di muselibri tant par meti in vuardie ducj (e soredut dutis) chei che a àn alc ce dî.
E al è di dî che Valentina e je une biele cu lis ideis claris: rivade 12esime al concors di “Miss Italia”, no i è lât jù il fat che su 30 finalistis dome 4 a jerin dal Nord. «Masse pocjis, sumo», e veve comentât a cjalt. Isal alc di sporc tal concors? «Chel no, semplicementri al Sud i tegnin di plui ai programs di bielece e a supuartin lis fantatis. Ancje i morôs, tu vevis di viodi che di là jù a levin ator a promovi lis lôr zovinis, i nestris oms invezit a jerin tun cjanton gjelôs e sustâts». E je vignude fûr, però, ancje une altre spiegazion. «Cuasi dute la jurie e je fate di personaçs che a vivin di Rome in jù e un pôc di campanilisim al è».
Dut câs la biele da la Basse no si è mangjade il fiât par chestis robis: «O soi contentone dal gno risultât, e cui sal spietavial!». E cumò e torne a pensâ al studi e al volley, lis sôs passions. Laureade in Economie Aziendâl, e je iscrite a la specialistiche e tal timp libar e zuie in serie C ta la scuadre dal Talmassons. La altece (1,79) e je da la sô bande, «ancje se a fuarce di alenâmi o ai lis cuessis avonde gruessis e tal mont da la mode no van ben, però mi àn puartat furtune a Miss Italia». Valentina e je nassude a Savone, la sô mame e je piemontese, ma e je simpri stade a stâ a Strassolt. «Mi sint furlane al cent par cent, no larès mai vie di ca». E fevele furlan abitualmentri, cui amîs e cui parincj di bande dal pari, e cuant che e deventarà mari e à sigurât che i insegnarà la marilenghe a so fi. «O soi une tradizionaliste e i ten une vore a chestis robis ancje se il gno morôs atuâl al è di Belun e cun lui no pues fevelâ furlan». Secont la Miss al è just che il furlan al vegni insegnât ta lis scuelis, «une pussibilitat che no à di mancjâ par ducj chei che lu desiderin, di fat e je une lenghe vere e proprie e no à di murî».
Valentina Pagani
ATUALITÂT – Al è miôr fâ invidie che no pietât............
“Al è miôr fâ invidie che no pietât”. Al è chest il sproc di Miss Fvj, Valentina Vidal, 22 agns di Strassolt. E dite di une miss al sune propit ben, «viodût che dispès o sint coments no masse ninins tai miei confronts», e conte jê. E à scrit cheste frase propit par furlan ancje ta la vôs “Citazioni preferite” sul profîl di muselibri tant par meti in vuardie ducj (e soredut dutis) chei che a àn alc ce dî.

robotstxt: allowed

filter: keep


text:
ZENÂR-FEVRÂR – PRIME PAGJINE. EDITORIÂL – Mangjait furlan, no stait a mangjâ il Friûl! La resistence alimentâr e prepare il Friûl dai nestris nevôts / (L)INT FURLANE. Fuarcis gnovis par gnovis bataiis / Gnovis pal 2016 / Il 2016 de politiche al sarà un an fondamentâl pe autonomie / PAGJINE 2 – IPSE DIXIT. A à n dit de lenghe furlane / 70 AGNS DI PATRIE DAL FRIÛL – Un sfuei fenomenâl, une autentiche viole tal teren glaçât. 70 agns fa e nasseve «Patrie dal Friûl» | I FONDADÔRS. Felix Marchi | I FONDADÔRS. Josef Marchet / La cunvigne pai 50 agns di Moviment Friûl / PAGJINE 3 – La gnove stagjon de Corsiche. I nazionaliscj pe prime volte al guvier de isule | Pasquale Paoli, il pari de prime costituzion moderne | Une isule in lote pal autoguvier / COGNONS DAL FRIÛL / Pieri Fontanini di ultin dai Mohicans a prin citadin. Cuntun atac a Rome / PAGJINE 4 – Termis di Darte: gnove gjestion par un gnûf rilanç | Un tic di storie | Termis antighis e Spa in Friûl / Il moment di aur des scuelis cjargnelis / NETITI LA LENGHE / PAGJINE 5 – Un imprenditôr al servizi dai emigrâts / VIERS IL FRIÛL. Ancjemò intarts e tecnicisims cuintri de volontât popolâr / CJARGNE. Il personaç: Lavinia Garibaldi / PAGJINE 6-7 – IL LUNARI DI FEVRÂR / SIMPRI BOGNS. Sergio Cecotti, Il President, Feagne, 2003 / LA POESIE / RICETE / PROVERBIS / IMPRESCJ / ORT FURLAN / IL SANT DAL MÊS / IL PERSONAÇ STORIC / NO SON PERAULIS PAR VECJOS / PAGJINE 8 – SLOVENIE. L’incuintri anuâl fra slovens al jude il rapuart fra i popui, ancje te storie / FRIÛL EUROPE. Puigdemont president: pe Catalogne un “Bon Principi” / Premi Epifania a pre ’Sef Cjargnel, custodi dal cjant patriarcjin / PAGJINE 9 – SCOMENCÂTS PAR FURLAN. “Il Mestri e Margarite” di Michail Bulgakov | Il libri e l’autôr | Il tradutôr / PRESENTAZIONS. Memoriis di Adrian | Divine Comedie par furlan / E il Friûl al vose Vai Fradi: al è il moment di Doro Gjat / PAGJINE 10 – I artiscj de musiche si cjataran a Sedean tal non dal jazz, dal contemporani e di Pasolini | SOT DE LINT. La “residence di artiscj” | Il “Jazz” in Friûl / «In file 2016» ai Colonos, teme il taramot: “Paîs di maseriis e di pestelacs” / CE MÛT CHE SI LEI LA GRAFIE FURLANE / PAGJINE 11 – IL FERÂL. Sessante agns di profezie / ZÛCS / PAGJINE 12 – CUINTRISTORIE DAL TARAMOT. Prime pontade. Cuarantenâl dal taramot e “model Friûl”: cuistion di lidrîs, no di stanzie dai botons / DI SCJAS IN SCJAS: I TARAMOTS INTE STORIE FURLANE. Introduzion aes pontadis //
*** I articui a son disponibii fracant sul titul. Buine leture.


text:
Nol à voie di sei considerât un romantic però al à contât che la robe plui biele dal desert e je la gnot. Une gnot cuntun cidinôr assolût. E, massime, cu lis stelis, chês veris. Parcè che li, tal mieç dal savalon, nol esist l’incuinament luminôs. E alore ancje il cîl al è plui trancuil, plui slusint.
Al pâr di viodilu, slungjât tal sac a pêl, sot de lune. Dopo 600 chilometris di sudôr, sù e jù pes dunis, tra une bussule e cualchi camêl, cul orloi simpri in man par controlâ i timps de gare. La gnot e je magjiche par fuarce.
Edi Orioli al à «picjât i motôrs tal claut» ma lis sôs aventuris no lis dismentee. Disevot Parigi-Dakar a son tantis, a son come trê agns vivûts in Afriche suntune moto, o suntune machine. Cumò vonde, però. Si è stufât di cori e si è fermât, un an fa. Fermât par mût di dî: al à une aziende di famee di mandâ indevant, a Martignà, e al trafiche dut il dì cun tendis di soreli.
Une vite, la sô, passade ator pal mont. Ma il nît al è restât chel chi, il Friûl.
Vuê al viôt un altri paisaç magjic, chel des culinis di Moruç, dulà che al vîf, cu la femine e lis dôs fiis. La sô famee lu à simpri poiât tal so lavôr e tes sôs lontanancis. Di fat, al à tacât a lâ ator par garis e garutis cuant che al veve 15 agns. Ma cumò al cjale il gran premi sul divan, la domenie, cu lis sôs frutis.
Edi, cemût stâstu?
«Ben. O ai zirât citâts e lûcs. Ma chê chi e je cjase mê. Culì si vîf ben, in pâs. La sere, cuant che o torni cjase di vore, o poi la machine e o voi a cene. No ai di fâmi il zîr dal cuartîr mil voltis par cjatâ dulà imbusâle. Sigûr, o sin un pôc fûr di man: se o vin di lâ a Milan, o a Rome, e je strade di fâ. Ma o ai miôr fâ cualchi chilometri in plui se dopo, cuant che o rivi cjase, o soi trancuil».
E cemût ise la tô vite cence lis corsis: ti mancjino?
«No, o stoi ben cussì. O ai sintût che al jere il timp di fermâmi e di gjoldimi lis robis che fin in chel moment no vevi podût fâ. Par esempli, il Nadâl o l’ultin dal an in famee: di solit ju passavi a Parîs, in preparazion de gare (la Parigi-Dakar e scomence al prin di Zenâr, N.d.R.). E a planc a planc, o soi daûr a cjapâ lis distancis di chel mont là. Ancje se inte cantine o ai simpri une rie di motos parcadis».
Tropis?
(Al pense un pôc, lis conte a cjâf) «Cinc. Di strade, di fûrstrade e une e je un ricuart, un regâl dal president de Honda».
Ma tal to palmares a son ancje tantis garis vintis cu lis cuatri ruedis.
«Sì, o ai simpri vude la passion pes machinis, pai rally. E o ai corût ancje sîs Parigi-Dakar cun lôr».
Cemût isal tacât il to amôr pai motôrs?
«Pal diplome di tierce medie gno pari mi à regalât une moto, une Gori 50 di seconde man. E je stade la mê palestre. Cori mi plaseve e o jeri ancje brâf. O ai fate la prime gare a 14 agns, a 16 o ai vint il Titul talian di enduro e a 17 il prin Campionât di cope dal mont ae «6 giorni». O jeri fûr di me pe contentece, ancje se gno pari dopo ogni corse al tornave a puartâmi cjase a studiâ».
I tiei gjenitôrs no vevino pôre a vioditi lâ cussì di corse?
«No, no. Cuant che tu fasis une ativitât a nivel agonistic e devente une dissipline. Alenaments, costance, e la sere prime des garis a durmî aes dîs, no aes cuatri di buinore come i miei amîs».
Il moment fondamentâl de tô cariere.
«La dì che Massimo Ormeni, diretôr sportîf de Honda, mi à domandât di partecipâ ae Parigi-Dakar. Al jere il 1986. Chê gnot no ai durmît».
Parcè?
«Parcè che o stavi par realizâ un gno sium e no savevi se o jeri ae altece. In chê volte, si viodeve dome cualchi fotografie di chescj coridôrs che a lavin in Afriche: par me, une aventure misteriose e fassinante».
Invezit chê sere, Edi, al podeve durmî ben. La altece le veve dute. Al è stât il re dal desert par cuatri agns: la prime volte tal 1988, e ancjemò tal 1990, tal 1994 e tal 1996. Orioli al faseve rime cun Afriche.
Adiriture un an, che no i plasevin lis motos disponibilis, al à fate la Parigi-Dakar tant che gjornalist, inviât di Italia1. Al à contât che la dificoltât plui grande e je chê dal adatament cul clime e cul teritori. Si pense che tal desert al sedi cjalt, invezit te prime part de gare si patìs soredut il frêt, in Maroc, in Algjerie e in Libie. Li l’invier al è invier. Dopo, tal centri dal continent, al rive il cjalt, chel umit e fastidiôs. Bisugne savê sorevivi.
Ce si mangje dilunc de gare?
«Si fâs di gulizion tor cinc di buinore e dopo si cene la sere. I prins agns si leve a cirî poleç e patatinis tai ristorants dal puest, cumò al è cambiât dut. A esistin lis cusinis di cjamp de organizazion, cun pastesute, pan, dut ce che ti covente».
Trop ise cambiade la organizazion de Parigi-Dakar tai agns?
«Masse, purtrop. Une volte e jere vere aventure. Bisugnave rangjâsi in dut e par dut. Tu vevis une bussule, une tende, e un percors di fâ, bessôl. Cumò la scuadre ti ven daûr cu lis carovanis, tu âs il gps: ancje se tu ti pierdis a san dulà che tu sês…dute une altre robe».
Ma cemût si orientisi tal desert?
«Disìn che il gps tu puedis doprâlu dome in cierts moments dal percors, se no al podarès fâ la gare ancje un frut, al sarès masse facil. Il motociclist al à il «roadbook», il libri de strade, che al è une specie di rodul di cjarte igjeniche: al è posizionât su la moto e al à dentri lis indicazions di seguî par rivâ ai passaçs obligatoris. Si srodole a man a man che si va indenant».
Une specie di navigadôr rudimentâl?
«Esat. A son lis frecis che a disin se lâ a drete o a çampe, e dopo indicazions dal gjenar «va indenant par 10 chilometris e cuant che tu viodis une cjase dute rote zire a drete», o pûr «va viers la ponte des dunis e dopo 5 km lasse il percors e va fûr piste par 130° di bussule». Nol è facil, parcè che se e je fumate o brut timp, la ponte des dunis no tu le viodis! Disìn che e je une sorte di cjace al tesaur.
Il moment plui brut che tu âs passât.
«Une volte mi soi pierdût di brut, o jeri in Niger, dongje il confin cul Ciad. O vevi rot i struments, dome un litri di benzine tal serbatori e une tampieste di savalon in vore. La mê salvece e je stade un pastôr, che mi à indreçât pe vie juste».
E cemût âstu fevelât cul pastôr?
«A mots, i disevi il non dal vilaç che o cirivi e lui cu lis mans mi faseve segn di dulà lâ».
Lis robis plui bielis, invezit.
«I paisaçs e la solitudin».
La solitudin ise biele?
(Al riduce un pôc prime di rispuindi) «Sì, parcè che o pues fâ ce che o ai voie, no ai di spietâ nissun. E une altre robe biele al è il contat cui locâi, ancje se tu âs di stâ atent a no dâur masse confidence, se no tu tai cjatis a cjase cun dute la famee daûr. Dut câs, a Timbuktu o ai fat amicizie cuntun grup di zovins che a àn fondat ancje un fan club in gno onôr».
Tu âs vivût a Montecarlo par dîs agns e tu ses stât simpri a torzeon, ma la marilenghe no tu le âs dismenteade.
«No, o feveli furlan dut il dì, e je la mê lenghe. In diviersis ocasions o soi stât content di fâ di testimonial pe regjon e di rapresentâ il Friûl e i furlans. Int pragmatiche, nostrane».
Puartavistu alc di cjase ancje in Afriche, dilunc des garis?
«Une robe non mancjave mai: il persut di Sant Denêl, ben imbustât. E ancje une butilie di vin, di chel bon. Pronte par cuant che al jere alc di fiestezâ».
Blanc o neri?
«Il blanc nol è un vin di desert, al va bevût fresc. Miôr un bon Merlot».
Valentina Pagani
SPECIÂL – Edi Orioli: la braure di rapresentâ il Friûl............
Nol à voie di sei considerât un romantic però al à contât che la robe plui biele dal desert e je la gnot. Une gnot cuntun cidinôr assolût. E, massime, cu lis stelis, chês veris. Parcè che li, tal mieç dal savalon, nol esist l’incuinament luminôs. E alore ancje il cîl al è plui trancuil, plui slusint.


text:
“La stragrande maggioranza della popolazione autoctona parla la lingua friulana nella variante del basso Friuli occidentale, mentre un’esigua minoranza usa il dialetto veneto”. A sunin un pôc strambis lis peraulis cjatadis tal sît internet dal Comun di San Micjêl dal Tilimint, biel che cu la machine si cor ta la strade provinciâl a sud di Morsan dal Tilimint. Dut a bot tun cartel si lei “Veneto” e “Venezia”: o sin jentrâts tal teritori di Sant Micjêl. In font, il mâr e Bibion, “il 3° polo balneare della Penisola”, ancjemò come che si lei sul sît dal comun.
DI LÀ DAL TILIMENT_ Ma Sant Micjêl isal Friûl? Secont la sô int sì, tant ben che di tancj agns a vuelisn gambiâ regjon e tornâ ta la Patrie dal Friûl, li che a jerin fint al domini di Napoleon. Ma i referenda fin cumò organizâts no àn puartât une clare maiorance par tornâ in Patrie. Se tal cjâflûc Sant Micjêl la int e je ben convinte par passâ dibot in Friûl, a Bibion lis robis no son cussì claris.
I LOVE PORDENONE_ Leint i risultâts dal ultin referendum dai 29 e 30 di Mai dal 2005 (falît pal quorum masse bas), i sì pal Friûl a àn vinçut in maniere clare a Sant Michele, ma no a Bibion. Par un quorum di plui dal 40 par cent in dibot dutis lis sezions (cul massim di 65 ta lis frazions di Vilegnove da la Cartere e Malefieste), a Bibion la parcentuâl e je stade tra il 37 ed il 38 par cent. “E pûr lâ sot di Pordenon nus sarès util – al dîs Fabrizio Chinellato, paron dal ristorant-pizerie Milano –. Par fâ dôs cjartis a Vignesie i metin mês, a son parâts sot da la burocrazie”. Sot da la ploie di Jugn, che e à ruvinât la partence da la stagjon turistiche, i parons dai bar, hotel e ristorants a àn gust di cjacarâ su chel che al podarès jessi e ancjemò nol è. “Il referendum – e zonte la sô femine Rita – al è stat sdrumât di chei des piçulis frazions di Sant Micjêl, che a son plens di pôre di lassâ Vignesie”.
FURLANS DAPARDUT_ In fin di dut, al pâr bon che, plui di tornâ ta la Patrie, la int di Bibion e varès gust di vê la autonomie da la regjon Friuli – Vignesie Julie e, specialmentri, la union cun Pordenon. Bibion al podarès jessi la sole localitât turistiche «internazionâl» dal Friûl ocidentâl. Tal Venit a son ancje Caorle, Jesolo, Eraclea e, clar, la grande Vignesie. Paraltri, lis stradis di Bibion a son plenis di furlans, miscliçâts insiemit a todesc, ongjarês e padovans. “O ven ca par li termis – e sclarìs une siore –, che a son miôr di chês di Lignan”. Tantis personis a vegnin di Feagne, Udin, Tresesin e Pordenon. A pet di “Sabbiadoro”, Bibion e coste ancjemò un pôc mancul, ma ta la vie principâl a son daûr a vierzi i prins locâi par “vips”, che a somein tant a chei di Lignan da la “dolce vita” di Pinede.
UNA LENGHE PAR CONSTRUÎ_ E tropis personis fevelino par furlan a Bibion? Pocjis in veretât. “Io non parlo il friulano – al dîs Stefano Ros dal hotel Palma de Majorca, bibionês doc –, ma mia moglie e anche i suoi familiari sì”. Ma lis lidrîs furlanis si cjatin dulà che no si pense che a podaressin jessi. Par esempli ta la edilizia, cun tantis da lis cjasis e palaçs che a son stâts tirâts sù di muradors furlans: baste pensâ a la imprese di Paolo “Pauli” Boscariol di Sant Zuan di Cjasarse, che tra i agns ’50 e 60’ al à fât sù vilutis ancjemò dopradis a Bibion.
TORNÂ A LA AGHE_ In place Zenith, e svintule la bandiere cul leon di Sant Marc. Cjaminant sul savalon, si rive al ferâl in bande da la fôs dal flum. E ven sere, e di là da la aghe si viodin lis lûs di Lignan. In fin dai fats la diference tra Friûl e Venit, tra Vignesie e Udin e Pordenon e pues jessi piçule come il jet dal Tiliment che si bute tal mâr. Dusinte metris o sin di ca, dusinte metris o sin di là. Bagnâts da la stesse aghe, cuintri il stes mâr.
Trop furlan isal Bibion?Davide Francescutti
“La stragrande maggioranza della popolazione autoctona parla la lingua friulana nella variante del basso Friuli occidentale, mentre un’esigua minoranza usa il dialetto veneto”. A sunin un pôc strambis lis peraulis cjatadis tal sît internet dal Comun di San Micjêl dal Tilimint, biel che cu la machine si cor ta la strade provinciâl a sud di Morsan dal Tilimint. Dut a bot tun cartel si lei “Veneto” e “Venezia”: o sin jentrâts tal teritori di Sant Micjêl. In font, il mâr e Bibion, “il 3° polo balneare della Penisola”, ancjemò come che si lei sul sît dal comun.


text:
E covente une Europe divierse: plui solidarie, plui juste, plui sane, plui democratiche e pardabon «unide inte diversitât». Al vignarès di dî: plui Europe.
No son dome l’antieuropeisim sglonf di nazionalisim, populisim e demagogjie e un ciert europeisim di façade, minimalist, economicistic e intergovernatîf, ma si fâs indenant ancje alc altri: une vision alternative, in cont de partecipazion politiche, dai dirits sociâi e civîi, dal disvilup economic e de gjestion dal teritori. E je chê che e salte fûr des primis iniziativis pes elezions europeanis promovudis a nivel continentâl dai Verts, de bande de çampe alternative, cu la candidature pe Comission dal leader di Syriza, Alexis Tsipras, e de Aliance Libare Europeane, che tal so incuintri di Sant Jacum di Galizie dai 13 ai 15 di Fevrâr, e à tornât a bati su autodeterminazion, dirits linguistics, sussidiarietât, sostignibilitât, trasparence e partecipazion.
Un sburt a cjapâ sù posizions di chê fate, a pet de crisi dai ultins agns, al rive ancje dal trentesim inovâl de aprovazion dal ‘Progjet di Tratât che al istituìs la Union europeane. Ai 14 di Fevrâr dal 1984, cul vôt a pro di chel document prontât di Altiero Spinelli e dal grup dal Crocodîl, la aule di Strasburc, che tal 1981 e tal 1983 e veve fatis buinis ancje lis dôs risulzions Arfè a pro de tutele des minorancis, e faseve indenant une propueste articolade di riforme e di riorganizazion dal asset istituzionâl des Comunitâts europeanis di in chê volte. L’intindiment al jere chel di definî a clâr la distribuzion di competencis tra i Stâts membris e il nivel comunitari su la fonde di principis e indreçaments tant che chel dal primât dal dirit di chê che in chê ocasion e vignive clamade pe prime volte Union, chel de sussidiarietât, cu lis decisions di cjapâ sù al nivel istituzionâl plui dongje dai citadins, e chel de partecipazion ative e democratiche, in graciis di un potenziament des funzions dal Parlament european.
Chê propueste di riforme profonde des istituzions comunitariis e jere une vore inovative e salacor rivoluzionarie. Propit par chest, dome pôcs dai siei contignûts a àn rivât adore – e dome in timps plui resints – a jentrâ dentri dai tratâts europeans. E la lôr mancjance si le sint a fuart soredut cumò. ❚
✒ Marco Stolfo
FRIÛL EUROPE. La Europe che e je e chê che e mancje: l’inovâl dal ‘Projet Spinelli’ e la atualitât............
E covente une Europe divierse: plui solidarie, plui juste, plui sane, plui democratiche e pardabon «unide inte diversitât». Al vignarès di dî: plui Europe.


text:
“Moviti frut, no vin timp di pierdi. Ancje se lis zornadis si son slungjadis, l’istès al ven scûr adore…. e tu sâs che ancje chest an o vin di lâ a scuedi chei cuatri carantans che a coventin par fâ dî messe a Cjargnà”.
E cussì ogni an, a pît, dopo le solite solecitazion di mê none, jo e jê o partivin pes cjasis di chês fameis che ancjemò a spietavin, cui il fi, cui il marît, a voltis il pari, partîts in vuere e mai plui tornâts.
“Almancul une messe par chei puarets che no savìn se son muarts, fats presonîrs, o pierdûts”. Chest si ripeteve mê none, strade fasint, fevelant di bessole. Puarete, in chê vuere, e veve pierdût doi fîs. Nelo e Gjovanin, doi biei zovins, cussì a contavin tal paîs, e che jê, a jere sigure che prime di murì ju varès viodûts su lis lôr gjambis zirâ la volte de androne. Cjaminâ cun jê in chês bielis zornadis di vierte, pai trois dai cjamps, biadelore verts, mi jemplave il cûr. Ma un an, chê gjonde par chê biele zornade che o vevi tant spietât si jere mudade intun brut pinsîr che come un carûl mi businave tal cjâf. O pensavi a gno pari che al jere un comunist, come chei che a vevin copât o fat presonîrs i miei barbis.“Cemût puedial jessi amì di chei che a àn copât, o fats presonîrs siei fradis? mi domandavi avilît.
No podevi savê, o jeri masse canai, che al jere stât chel cancar di Mussolini, i fassiscj che a vevin mandât in vuere i miei barbis. Come che no podevi savê che chei bruts pinsîrs a jerin nuie altri che lis bufulis di chei cuatri politics, che a contavin cul ingjan ae puare int par podê lâ a sentâsi a Rome. Ma par fortune chel brut pinsîr subit al jere sparît a pene che mê none viodintmi cussì lancurôs, mi à prometût che mi varès puartât a Cjargnà.
E ve ca, finalmentri chê zornade e jere rivade. Jo, me none, gnagne Angjeliche o jerin bielzà montâts, cun dute la clape dal paîs, su la coriere che nus puartave al templi di Cjargnà. Jo o jeri content come une pasche e soredut parcè in chê zornade o vevi la braùre ancje di podê lei i nons dai miei barbis su la lapide di marmul che e jere in chê grande glesie. Ma no dome par chest o jeri content. Gnagne Angjeliche e jere une femine gustose e dome il pinsîr di passâ une zornade ancje cun jê mi meteve ligrie. Ma se chel gust, come che si dîs, al jere vignût a cjaval, al è bastât pôc par che al tornàs vie a pît. Te glesie, a metât cerimonie, gnagne Angjeliche no podeve plui tignîle… Puare femine, no i restave che cisicâ inte orele di mê none che le compagnâsi fûr de glesie par lâ a poiâle di cualchi bande. Dit e fat. Ducj I trê o jerin bielzà fûr, tal biel mieç de place. E al bastave un moment, in chê volte lis feminis indevant cui agns a puartavin lis mudantis cul sclap. Al coventave dome un cjanton dulà che gnagne Angjeliche e aromai, za che jere, ancje mê none, a podessin fâ la pissade. Jo o vevi dome di stâ atent che nol rivâs nissun. E velis là, dutis dôs, in pins, dongje il mûr, crodint che nissun al podès viodilis. Ma sul plui biel de disbevude, cuant chê gnagne Angjeliche e mê none a pensavin di vêle fate francje, no passie propit par li la bande dai alpins. Mari mê, ce vergogne!!! Dut al jere finît intun bati mans, ridadis di gust e cun chel de trombe che ur sunave daûr. In chel moment, par l’imberdei o sarès lât sot tiere. Mancul mâl che incrosant i voi di gnagne Angjeliche, mi soi acuart che jerin biei e celescj come il cîl di chê zornade e che a dispiet de vergogne a ridevin istès, come se se nol fos sucedût nuie.
di Nello Malisano
#208


text:
Cuant che la sô man, a planc, cuasit par câs, ma nol jere par câs, e veve tocjât chê da frute, un sgrisul i jere partidi sù pe schene. Al jere come se ducj i pêi da cope si fossin metûts d’acuardi par fâ la ola e un lizêr inzirli lu veve sturnît par un biel moment.
E jere la prime volte che si viodevin di bessôi dopo che le veve talpinade par setemanis, tant che un cjan di cjace daûr de bolp.
Pur jessint une vore timorose, e par solit sierade come un cai in tal scus, par vie di trop che e veve patît cuant che il so ultim morôs la veve molade, la zovinute no veve gjavât vie la man. Ma ben si jere fermade, voltade e lu veve cjalât dret tai voi.
Fidâsi? Lassâsi lâ? Riscjâ une gnove sacagnade? O pûr scjampâ vie e platâsi daûr di chel mûr fat di pôre par no scugnî gloti ancjemò une volte chel velen? Intant che in tal so cjâf si messedavin chestis domandis, lui la veve bussade tal cerneli.
Une robe strambe, ma biele. E riduçant par chel mateç, man par man a vevin tornât a cjaminâ ta chel puest, strambat ancje chel, dal lôr prin apuntament. In chê domenie clipe di fin Avrîl, lui le veve menade ator pai cjamps. E no je robe di ogni dì, vuê come vuê, viodi doi di lôr ator, zovins, natîfs tecnoligjics, a passonâ pes braidis. Dut câs chei a jerin i puescj dulà che il fantat, di piçul, finide dutrine, si pierdeve in esplorazions cence che nissun lu savès.
Lassâsi lâ e smolâsi, cumò, par jê, no jerin plui domandis dolorôsis, ma cuistions jentradis cun prepotence inte sfere dal pussibil. “Lassiti lâ!” i veve dite lui propit tal stes moment, cuasit che al fos rivât adore a scoltâ i siei pinsîrs, “fasìn ce che o fasevin di fruts!” E cuntune ridade al veve cjapât sù un pissecjan soflantlu in muse ae frute. “Sù mo, macaco!” i veve dit jê spudant la semence. E subit, stant al zûc, la fantate, lumant une paveute verduline i veve zigât “gafinle!”. E vie lôr a cori ca e là par cjapâ la pavee. Al someave che il timp si fos svoluçât devantdaûr dichei pôcs agns che ju dividevin di chei de mularie.
Il fantat, tal morbin dal moment, i veve proponût “Lassinsi lâ, dài! Sierin i voi e scoltìn i rumôrs!”. E cussì a jerin restâts li, fers e inçussîts a scoltâ il sunôr dal aiar tes frascjis, il vuacâ di un cjan lontan, il berghelâ di une çore che e passave..
Vierzint i voi si jerin bussâts, come che si conven chest colp!
“Si, lassintsi lâ” e veve dite la zovine, cuntun fîl di vôs. “Dami la man e cjaminìn cui voi sierâts ator pal prât! Oh ma no vierziju eh!” E il frutat, content, al veve striçât i voi ancje se cuasit subit ‘nt veve viert un a miezis, par smicjâ se jê e faseve compagn. E stant che ancje la fantate e veve pensade la stesse robe, si jerin cjatâts come doi pandolos a cimiâsi. E jù a ridi!
“No no! Chest nol va ben!”, e disint cussì jê ae veve tirade fûr dal so russac une barete e une sierpute. E veve fracade la prime sul cjâf dal mul fintremai di lassâi fûr dome il nâs e cu la seconde si jere bendade, fasint un grop daûr da cope. “E cumò o lin sù par chel rivâl fin insomp!” E simpri tignintsi par man, a vevin tacât a rimpinâsi. Rivâts in creste si jerin fermâts a tirâ flât.
“Ti fidistu di me? E mi vuelistu ben pardabon?” I veve domandât la frute dopo cualchi moment. Lui, cul flât a grops, plui pe emozion che pe sflachinade, al veve rispuindût a colp “Sigûr! E ti ûl un ben di murî!”
“E alore lassintsi lâ ancjemò di plui, fin dapît. A sarà la nestre prove d’amôr: corìn jù par cheste rive a voi sierâts!”.
E cjapantsi ancjemò une volte par man, cul cûr ch’al bateve colps plui pal significât di chel rituâl che pe pore di colâ, si jerin inviâts, prime ben planc e po simpri plui svelts e plui svelts ancjemò fintremai a cori a rote di cuel jù pe culinute.
Sito. Cididôr.
Cuant che il fantat al veve tornât a vierzi i voi, une lûs fuarte lu veve inceât, tant che al sintive un dolôr mut rivâi intor. Il mal di cjâf al jere rivât cussì di corse che i pareve di vêlu vût di simpri. Cuntun sfuarç disuman al veve pene fat a timp a meti a fûc la viste e i pinsîrs: une schirie di letaris blu i jerin rivadi intor come patafs: Clinica chirurgica maxillo facciale dell’Ospedale Civile di Udine, scrit a caratars maiuscui te plete dal bleon dal so jet.
I doi fantats a jerin plombâts di muse intor dal mûr che il plevan, cualchi di prime, al veve comandât di fâ sù daûr de canoniche, par che nissun, passant pas braidis, al les ancjemò a robâi lis verduris tal ort.
Sul comodin, il gjornâl, viert su la pagjine cun la interviste al massim espert regjionâl di psicolgjie adolesenziâl che al bruntulave sul dilagant vueit di valôrs e lis pratichis incussientis fatis dome par parâ vie la stufadice esistenziâl dai zovins di vuê.
di Michêl Londar
#798


text:
A’nd è passât di aiar sot des cuviertis, di chel Concili Vatican che intal 1963 al vierzè lis puartis de Glesie ancje aes lenghis nazionâls, impen dal latin che al paronave nuie mancul che dal 1570.
Cualchi bugade di cheste bissebove di rinovament, dal rest, e veve za tacât a fâsi sintî tai agns indaûr, cu la concession di rituâi bilengâi pai episcopâts francês (1947), todesc (1947) e american (1954). In Italie, pe prime messe in lenghe taliane bisugnà spietâ il 1965.
◆ Ancjemò prime, però, a jerin altris vôs che a rivocavin a fuart: la prime funzion dute intune lenghe che nol fos il latin, di fat, si fasè par cravuat, intal 1931.
◆ Chei prins sburts nus àn menâts intun sgurlament di sunôrs e di peraulis cetant diferentis (ma ancje in realtâts di cidinôr, se o pensìn che propit chest an in Kenya e vignarà screade la traduzion dal Messâl intal lengaç dai segns), stant che intai agns lis conferencis episcopâls si son metudis in vore par voltâ il Messâl e altris tescj religjôs inte lenghe dal popul che, come che o savìn ben, no simpri e je chê fevelade a nivel statâl.
◆ In gracie dai predis di Glesie Furlane, il furlan al à vude la pussibilitât di esprimisi intune des sôs sinfoniis plui bielis, par merit soredut di pre Checo Placerean e di pre Toni Beline, che cui lôr sfueis no dome sudâts, ma strafonts di passion e di impegn, a àn dade prove di amôr e di sacrifici par cheste tiere, pe sô lenghe e pal so popul.
◆ Dongje de traduzion straordenarie de Bibie (1997), di fat, o vin ancje chê dal Lezionari (2001) e dal Messâl roman, che al spiete di jessi ricognossût dal Vatican nuie mancul che dal 2006 (ma al va ricuardât che il Messâl festîf al jere za pront subit dopo dal taramot). In cuasi 3 lustris, la Conference episcopâl taliane e à vût timp di strolegâ plui voltis parsore de cause furlane, ma al puest de fumade blancje, al somee che un fumaton neri e penç al vedi scuindude la strade pe decision finâl. Di une rispueste che e someave no rivâ plui (dal rest, ce isal il timp par une citât eterne?), si è passâts a un dinei che al pâr plui une scuse che une justificazion. Di Rome, di fat, a àn fat savê che prime di fâ bon il Messâl par furlan bisugnave che al fos pront chel par talian, che nol jere ancjemò stât voltât (i predis di Glesie Furlane a àn cjapât tant che riferiment il test latin de editio typica tertia, chê dal 2000, biel che il test dal Messâl roman talian si fondave ancjemò su la edizion latine dal 1975). La motivazion, al è clâr, e à sustât no pôc i nestris predis, e no dome, stant che e va cuintri dai dirits des minorancis linguistichis. Ma tal 2014 al è rivât un altri colp, dal moment che la CEI e à permetude la traduzion dal Messâl par furlan. Dismenteantsi di vêlu za fer ta cualchi scansel.
◆ Biadelore, cumò e je pronte ancje la version taliane (e jentre in vore propit ta chescj dîs) e e sarà obligatorie in dute Italie a tacâ dal Avrîl dal 2021. Bonsignôr Duilio Corgnali, president de comission interdiocesane pal Messâl par furlan, nus confide che par cumò di Rome no je rivade nissune gnove ma, cognossint i timps de burocrazie eclesiastiche, no si lassìn scunî.
◆ Cuissà che pal an gnûf no vedin di ricevi ancje noaltris une sorprese. Se no par Pasche, almancul par Nadâl. ❚
La aprovazion dal Messâl? Le àn pierdude lant a RomeSerena Fogolini
A’nd è passât di aiar sot des cuviertis, di chel Concili Vatican che intal 1963 al vierzè lis puartis de Glesie ancje aes lenghis nazionâls, impen dal latin che al paronave nuie mancul che dal 1570.


text:
#01 – Il ros e il neri
No si impensave cuant o cui, ma i vevin dite che il ros dal imbrunî al jere segn di sanc. Sanc di cualchidun copât. I plaseve cetant cjalâ il cîl che si scurive passant dal celest al viole e daspò al colôr di rose e al ros cence nissune logjiche. “Dal celest al ros… cemût?” No si dave pâs.
Si jere sentât denant di cjase come ogni dì. Il scjafoiaç al tignive la int dentri ma lui al veve bisugne di sintî i vues cjalts, la medole movisi biel planc e traspuartâ la linfe ator par chel cuarp sec, ingrisignît da la ploie e dal frêt. Su la cjadree dispès si indurmidive, la bocje spalancade, il cjâf butât indaûr, il cuel ufiert al aiar bulint. Nene lu varès clamât a cene no prime da lis vot, un moment regalât, dut par lui.
I colôrs si jerin ingrumâts tal cîl dai soi siums, come nûi fofs e disordenâts. E cence preavîs, il celest a veve tacât a scombati insiemi cun il viole e il neri, ma di front a vevin cjatât la leghe dai narancins e dai rose. I nui colorâts a si jerin ingredeâts, fûr par fûr, incrosâts e intiessûts come se a fossin stâts fîi di gucje. “Indulà sono i ros?” si domandave intal sium, “Il ros al è un colôr primari, nol pues deventâ…”
Intant, di bot, ator de sô cjadree e jere colade la ombrene di une gnot impenzide. I scûrs des cjasis a vevin sbatût sot di un aiar rabiôs. I uciei a vevin finît di cjantâ e a svolavin cence regule viers il bosc.
Une sacume scure e veve traviersade la strade, lizere come il polvar, svelte come il pinsîr. Intal sium si jere slargjade une magle rosse e penze, no un fîl come chei altris, ma come une tacule invueleade.
“Al è pront!” Nene si jere presentade su la puarte. Il so om non si jere mot, no une peraule. Lu veve scjassât par lis spalis. Il berghel al jere sbrocât de pôre. Une rie lungje i coreve sot dal cuel, di une orele a che altre. E in tal cîl parsore un fîl grues e plen al veve piturât chel imbrunî di ros.
di ***
#1***


text:
Dut il so mont a jerin i siei pîts. Ju cjalave movisi parsore il neri, un denant di chel altri, cence polse. Ator ator al jere dut grîs. Il cidinôr i berlave tes orelis, rabiôs. Il zâl al jere rivât planc planchin, al bateve tant che un cûr. Al menave simpri di plui. Il cidinôr al jere scjampât, spaurît dal [...]
Tag: Noemi Salva
Un al saveve che al rivave il misdì dome cjalant te place, par viodi vignî fûr dal cjanton Brunot. Une creature grande, biele e fuarte, cun moviments elegants di predadôr, che al cjalave il mont disore mentri che al lave in osterie. I fruts si platavin daûr des cotulis des maris, lis nonis a fasevin dôs crôs, chê de glesie [...]
I doi fantats a jerin di pôc in chê citât strambe e malcuiete. A jerin rivâts tal puart ai 9 di Lui, une zornade di fieste dal paîs, e dut al jere aparât cun bandieris celestis e blancjis. Il centri dongje il puart, al jere vueit. Vueit ancje il tren che ju veve menâts tal borc, lontan di dulà che [...]
Il frut al jere in pîts, parsore di une poltrone, tal scûr. Al jere alt e sclagn par vê siet agns. “Si scuen di puartâlu tal mâr par che al cjapedi un pôc di aiar net e di soreli” al veve dit il miedi ae mari. “Sêso mai lâts in feriis voaltris?”, e stant che lui al jere ancje un [...]
Al jere plui di un an che al veve chê sclope te schene. Al veve scomençât cence inacuarzisi. Lu fasevin ducj, lu disevin tai supermarcjâts, te radio, te television… Al à tacât tant che ducj, biel prest. I cjapave ogni dì plui timp: doi, trê, cinc, dîs e ancje vincj minûts. Cuntune gjonde segrete e scure, che nol faseve viodi [...]
Cun lis mans poiadis su la tastiere dal piano, i voi sierâts e il cjâf un tic zirât in alt, tant che prin di butâsi inte aghe frede di Unvier, l’om cu la pavee al jere sot un cercli blanc di lûs. Ducj a tignivin il flât, il timp al jere fer, un moment magjic. L’om cu la pavee al [...]
Siore Marie e jere tornade cence capî nuie. No lave fûr cuasi mai, no fevelave il lengaç di cheste int. Il so mont al jere la cjasute, la cusine e l’ort. Semenâ, gjavâ fûr lis jerbis, nasâ il vert a buinore cuant che la rosade lusinte e polsave prin di sfantâsi vie cul soreli. Chel dì e je lade tal [...]
Al veve i voi colôr dal cîl glaçât dal Invier, lis mans zentîls e un cûr grant tant che il Mont. Chest Mont che par lui al jere un libri di lei ducj i dîs, maraveât tant che un frut, cu la forme dai nûi, la ombrene des fueis tal paviment, la lune parsore des cjasis, une muinie che i [...]


text: Un Udin “Aquilee Gnove” che di iniziative dal bas al fâs fieste pal aniversari dai 791 agns dal so implant citadin ‘rivoltantsi’ cuintri di chê part imponude de Storie di capitâl taliane di un conflit european tra fradis sclopât za fa un secul e che dal 1915 tor des Alps di Jevât al à juste viodût sbudielâsi gjernaziis che chê citât furlane fin tal 1751 e jere stade lôr piçule metropul in fat spirituâl tant che cjase ultime dal ben innomenât Patriarcjât internazionâl aquileiês. Une ‘rivolte’ culturâl, civîl, pacifiste, europeiste, pandude midiant di une dediche particolâr a la Presidence de Republiche taliane, formade di un simbolic “grop di Salomon”, fat de preseade ricamadore furlane Antonietta Monzo Menossi, sorte di arc di Sant Marc incrosât, segnacul antîc e divin di concuardie e aleance vâl a dî di unitât te varietât, gjavât fûr dai mosaics de Basiliche di Aquilee. Lis cerimoniis di popul pal “complean” de citât, implantade di borc comerciâl ai 13 di Setembar 1223 dal patriarcje aquileiês Bertolt di Andechs, a son stadis di rigôr ai 13 di Setembar, in Place Mateote o Sant Jacum, li de storiche Pirandule o Colone dal Marcjât Gnûf, trassunt in simbul, gjenar di ‘totem’, de culture civiche di Udin, un tant po di iniziative dal Moviment Civic Culturâl Alpin-Adriatic dal Fogolâr Civic e dal Circul Universitari Furlan de Academie dal Friûl sot dal lôr dean prof. Alberto Travain, in colaborazion cun istituzions e societât civîl dal teritori, in particolâr cui coordenaments sociâi des cinc circoscrizions storichis citadinis dai “cuintîrs” di Marcjât Vieri, Marcjât Gnûf, Aquilee, Glemone e Graçan, il favôr dal Sindic e de Sorestanzie comunâl, la adesion dal Club UNESCO di Udin, de Pro Loco di Citât dal Borc dal Soreli di Udin Disore, de Confraternite dal Crist, dal Coordenament Citadin dal Borc de Stazion di Udin e de Federazion Provinciâl udinese dal Istitût nazionâl talian dal Galon Turchin jenfri decorâts al valôr militâr, cul supuart tradizionâl de Parochie de Nunziade vâl a dî dal Domo e dal Comant Provinciâl di Udin dal Cuarp Nazionâl dai Pompîrs. Oltri che i standarts des delegazions sociâls convignudis, in place e je rivade ancje la bandiere aquileiese, ricuart di fradaie tra popui mittel-europeans, juste chê benedide di Pape Checo, in Place Sant Pieri in Vatican, in mans dal predi furlan pre Tarcisio Bordignon, sul imprin di un 2014 che si memorein in chel i cent agns che e je tacade la Prime Vuere. Daûr de leture de ferbinte letare di dedicazion al President de Republiche taliane firmade dal prof. Travain, il sindic prof. Furio Honsell, intervignût cu la fasse e compagnât dal assessôr su Cumierç e Turist, dot. Alessandro Venanzi, e dal Confenon de Citât, al à proferidis peraulis scletis di stime e concuardie sui intindiments dai promotôrs de iniziative, fasint bogns i riferiments a la fonde aquileiese di Udin intindude par responsabilitât moderne di promozion de pâs tra nazions. A jerin in place ancje i conseîrs comunâi av. Paolo Perozzo e sâr Renzo Pravisano. Pe manifestazion Friuli Doc, che tal so program uficiâl il Sindic al à volût menzonâ, di ocasion di rivuart, ancje la iniziative popolâr dal bas des cerimoniis pal “complean” citadin, il Comun al à fat stampâ des tavaiutis di ricuart, dadis fûr li des postazions informativis dal grant sagron, tavaiutis cun parsore une “mape di furlanetât euroregjonâl”, pastanade dal Fogolâr Civic cun chê di inviulâ fra la int il sens storic de identitât di un “Udin, capitâl furlane de Mittel-Europe fie di Aquilee, tant che cjase ultime dal so patriarcjât internazionâl fin tal 1751”, tant a dî dute une altre robe che une citât-caserme sul confin di une nazion italiche cuintri de barbaritât todescje e sclave cemût che e diseve cierte propagande di agns indaûr. Dopo consegnade ai sorestants dal puest la significative “letare ideâl ai soldâts de Prime Vuere”, resonament critic sul ricuart de Prime Vuere Mondiâl, scrite par furlan, fi dal latin de cosmopolitiche Mari Aquilee, dal linguist prof. David Bizjak, coordenadôr de rame slovene dal moviment euroregjonalistic dal Fogolâr Civic, e je stade la volte de profierte tradizionâl di une piçule targhe cui simbui civics a une rapresentance di citadins stimâts, natîfs di fûr di citât, in onôr dal costum di crosere di int de capitâl de Furlanie. Tal 2014, il ricognossiment pai “benemerits di Udin vignadiçs ‘forescj'” al è stât proferît a bons. Francesco Frezza di Nimis, “mai dismenteât pastôr jenfri i cuei orientâi dal Friûl, di passe dîs agns retôr preseât de capele ‘forensis’ udinese di Sant Jacum…” (convalessent par un signestri resint, si che la dediche le à vude in custodie pre Tarcisio Bordignon, in spiete di consegnâle al destinatari), e a lis sioris Claudia Albini di Prât di Cjargne e Luisa Munini di Cjaurià, “gjerentis storichis de citât viere, vestâls costumadis dal stâ in societât metudis di vuardie di ‘fogolârs’ publics enogastronomics de vite citadine…”. In chel, la simboliche consegne a la Sorestanzie dal Comun di un garoful in ricuart di un citadin che nol è plui e che si calcolilu par mertevul di plui rimembrance istituzionâl e sociâl chest an e je stade par memoreâ puar gjeom. Gino di Caporiacco (Udin 1932-2001), “brilant e mastin inteletuâl e politic furlan, campion preparât e mai clop de autonomie e de culture dal so popul che al à vût stât di chel combatîf rapresentant dentri tes Sorestanziis di Comun e Regjon…”, presint il fi, dot. Alberto di Caporiacco, ancje lui innomenât autonomist e diretôr dal “Giornale del Friuli”. Sodisfazion sclete, tra il public, pe sielte dal personaç, “inteletuâl onest”, tant che e à dit la vôs di popul. In sieradure, il presint di popul a la Colone dal Marcjât Gnûf, cu la imagjine, parsore, de Madone cul Cjistiel, rivoc di une identitât citadine di ricet e bastion, là che cinc garofui, tant che i cinc “cuintîrs” li che si dividevin i citadins primarûi di Udin, a son stâts poiâts, cui onôrs civics a bandieris pletis e il cjant dal imni “Oh ce biel cjiscjel a Udin”, daûr de benedizion dade dal prevost, bons. Luciano Nobile, par man di un pichet di Pompîrs ven a stâi la plui antighe difese civîl dal teritori, testemoneade a Aquilee za dal timp dai Romans, che a un so costum di prin dal taramot furlan dal 1976 chê cerimonie istesse si à ispirât. Note di rimarc: la clamade a rimodernâ la liende di Aquilee tant che riferiment a lidrîs in comugnâl, motôr di pâs e colaborazion tra gjernaziis diferentis, che al forme di un cuart di secul il cjaval di bataie dal Fogolâr Civic, cumò e à incuintrât ancje il bon acet dal Quirinâl, che al à rispuindût cun cordialitât al apel indreçât de fradaie tal centenari de Prime Vuere a sorestants e popui de Mittel-Europe dâts dongje une volte dal grant Patriarcjât aquileiês, un apel a pro che si torni a scuvierzi, a inviulâ, a invalorî la Storie che e unìs! Tes delegazions dal Fogolâr Civic a jerin i conseîrs movimentâi gjeom. Sergio Bertini, sâr Giuseppe Capoluongo, prof.e Renata Capria D’Aronco, siore Marisa Celotti, siore Jole Deana, tenôr Gianfranco Savorgnan e, dai banderârs, sioris Laura Nazzi e Elvia Tosolini in plui dal vessilîr gjenerâl sâr Gianfranco Passone.


text:
dì, di Zenâr dal doimil e trente si contavin 135 paîs. Un plui biel di chel
altri. Mortean cul so cjampanili, Palme a forme di stele, Acuilee capitâl dal patriarcjât,
Cividât cul so puint dal Diaul, Vençon cu li sôs Mumiis, Glemone cul so
Cjampon. Lassìn sta ducj chei altris che de Cjargne fin al mâr a fasin di
cheste provincie une maravee, se no, no la si finìs plui.
Udin, che a tacâ dal prin di Zenâr dal 2031 no veve plui ducj i Comuns che a
contave l’an prime. ‘nt veve trê di mancul.
jerie rivade cualchi epidemie di vê copade dute la lôr int?
disgraciis. Pe precision si tratave di Basilian, che dal mês di Novembar simpri
dal 2030, al jere deventât, par vie de sô scuadre di Balon, teritori dai
Emirâts Arabos; Pagnà, che simpri tal stes an, dopo Palermo al jere deventât il
53° Stât Merecan. Infin Feagne, che cun cheste conte us contarìn la sô storie, cul
so formadi, i siei mus e cu lis sôs cicognis, in chei agns, e jere deventâde un
dai Comuns plui siôrs de provincie di Udin e, e forsit par chest tal 2030 e
jere finide sot des mans dai cinês.
stimade inte borse di Milan. Adiriture par tant che e jere insiorade, tal paîs
a vevin cjatât ancje i bêçs par tornâ a fâ sù il so cjistiel, tal e cuâl di
chel che a vevin tirât sù mil agns indaûr. Cun di plui, no si sa cun cetancj
assensôrs, scjalis mobilis e no stin a fevelâ da bande largje e dal sistemi Wi-Fi
che al cuvierzeve ogni tor dal cjistiel.
deventade un patrimoni, tante gracie, al diseve plui di cualchidun. Pecjât che
tante bondance cul passâ dal timp e je deventade une vere disgracie. E dut par
colpe di chei tancj feagnots, che come che o contavi parsore e àn fat stimâ in
borse dut il paîs.
cristian al veve une cjase che e valeve 500,000
euros, fasintle stimâ inte borse di Milan, invezit di 500,000 al jere sigûr che je varessin stimade
trê voltis di plui.
sta cualchi sotan, puaret, nassût puar e che cussì al veve di murî, ducj a
jerin deventâts siôrs tant che i seics dal petroli. Parfin il Comun fasint valutâ
in borse il cjistiel e ducj i palaçs sot dal so mandament, al jere deventât
cussì siôr che al varès podût comprâ Gurize, Pordenon, Udin e Triest ducj
insiemi.
mancul jenfri la int a savevin che dutis chês bondancis che a vevin invistît
inte borse a jerin deventadis azions che cualchidun, magari plui siôr,
cuistantlis, al varès podût cussì deventâ paron di dute chê robe.
robis. Feagne di une dì a chê altre le àn comprade i cinês. Ce disgracie!
Fossie finide dome cussì. I cinês a pene comprade, le àn fate deventâ, cun
dutis lis sôs bielecis, une piçule citât Stât, cul cjistiel che al jere
deventât il palaç dai gnûfs parons. Tant al è vêr che dute la int nassude
jenfri i siei mûrs e jere deventade foreste a cjase sô.
son comedadis graciis ae lenghe che a fevelavi in chê citadine: il furlan. La
stesse che si fevelave e che si fevele ancjemò, e che par fortune, almancul
chê, non vevin podût invistâ inte borse di Milan.
a rindevin une fortune, cui cines, che une volte deventâts parons les lavoravin e
comerciavin tal lôr lengaç no frutavin plui un centesim. Al è stât cussì che
dopo vincj agns di ocupazion a àn rivendût par un blanc e par un neri dutis
chês sostanziis a chei feagnots che cun tante umiliazions, par tancj agns, si
sintivin emigrants a cjase lôr.


text:
Un non gnûf che al ten tal grim la storie e l’avignî, cul intindiment di «partecipâ tant che protagonist tal procès di cambiament dai timps e di incressite de solidarietât, che e je ae fonde de coesion sociâl, dimension determinante par lâ indevant».
Il president de Fondazione Crup, Lionello D’Agostini, sul imprin dal an al à motivât cussì la gnove che e rivuarde cheste impuartante realtât furlane. Ven a stâi il gnûf non di Fondazione Crup (Fondazione Cassa di Risparmio di Udine e Pordenone) a Fondazione Friuli.
–
President, parcè ise stade cjapade cheste decision?
A son diferents motîfs che a domandavin di ripensâ al non che nus à identificât par 25 agns, un aniversari ricuardât in forme uficiâl ai 24 di Zenâr stât.
–
Cuâi sono i cambiaments?
Un document firmât tal Avrîl dal 2015 tra la Associazion des Fondazions talianis e il Mef, il ministeri de Economie, al previôt che lis Fondazion no puedin vê plui dal 33% dal lôr patrimoni intun unic puest, di fat te bancje di divignince, par nô la Casse dal Sparagn Fvg, e che jere di Udin e Pordenon. E jere normâl cualchi conseguence tal non. Cun di plui, la Regjon e à decidût di scancelâ lis Provinciis dal Statût di autonomie.
–
Cemût ise colade la sielte su Fondazione Friuli?
No je stade une sielte facile. Dilunc un an e mieç, il timp che o vin lavorât par cambiâ il Statût in diferentis bandis, o vin vût dibatiments ancje fadiôs. Dut câs, o ai di dî cun braùre che ae fin la decision e je stade cjapade ae unanimitât, convints che chest non al segni la nestre storie e tal stes timp al mostri il nestri avignî. E po, il Friûl lu cognossin tal mont, si fasìn identificâ ben di fûr dai nestris confins.
–
Cualis sono lis carateristichis peculiârs di une fondazion che si clame Friuli?
Chê di mantignî unît il teritori che al è simpri stât il nestri pont di riferiment, chel des provinciis di Udin e di Pordenon. O savìn ben che il Friûl al è plui grant, ma ancje che chestis dôs provinciis a son la sô plui grande part. Al è un non che al è inclusîf, dulà che a puedin cjatâsi lis tantis realtâts che lu componin: lis vals dal Nadison, la Cjargne, il Cjanâl dal Fier, lis tieris dongje dal Venit e chês di mâr e di mont. Friûl al cjape dentri in se e al è simbul di une nestre vision progjetuâl un grum identitarie e inclusive. Si sint la necessitât e la urgjence di tornâ a cjapâ sù cheste dimension.
–
Ce isal? Un messaç ancje politic, stant che cu la riforme dai ents locâi la Regjon e je stade dividude in 18 Unions teritoriâls?
La Fondazion no fâs politiche e e rispiete lis leçs. Dut câs il compit di dâ un segnâl, chel forsit sì, la Fondazion lu à: il nestri intindiment al è chel di mantignî la unitât dal Friûl dal pont di viste culturâl e identitari.
–
Par fâ ce di chest unitât?
Un segnâl, che e je ancje un sperance condividude a larc, di rinassite culturâl e etiche, fonde indispensabile pal ripiâsi economic e sociâl di chenti.
–
Stant al Protocol cul Mef, la Fondazion e à di dismeti la partecipazion te Casse dal Sparagn Fvg. E jere fintremai al 60-70% dal patrimoni di 350 milions. Cumò e podarà jessi di no plui dal 33%. Ce cambiament isal?
Pe Fondazion chest al è simpri stât intindût tant che un invistiment strategjic. Par mantignî, par tant che lis normis e il marcjât a consintissin, une bancje peade al so teritori origjinari. Cumò al devente un invistiment finanziari.
–
Ai 24 di Zenâr e je stade la scree di un bust di bronç dal president de Regjon tai agns dal taramot, Antonio Comelli. Une opare logade te sede de Fondazion. Parcè?
Il cambiament dal non par nô, dopo 25 agns, al è come un gnûf tornâ a partî. Comelli e ce che al à savût fâ il Friûl tai agns de sô presidence a son un bon viatic par cheste gnove pagjine di storie che la Fondazion e intint di vivi cul sô teritori. ❚
✒ Antonella Lanfrit
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
Cjantant, ghitarist, violoncelist e autôr, Massimo Silverio – nassût a Çurçuvint in Cjargne – al compon musiche di cuant che al veve 16 agns. La sô vite e je la musiche. Specializât tai suns e cjants tradizionâi furlans cun Giulio Venier, chest zovin cjantautôr al à za vût grande fame insiemi a grups e associazions culturâls, zirant dute la Italie e la Europe, in particolâr te vicine Austrie.
Dopo il sucès che al à vût te passade edizion di Suns Europe, il cjantautôr al à tacât il 2020 publicant il so prin album solist. Di fat, al è za cognossût in dute Europe parcè che, tacant di Lubiane, passant par Berlin e rivant fin in Olande, Massimo cui siei amîs – preseâts artiscj come lui – Leo Virgili e Nicholas Remondino, al è partît in Fevrâr in tour par presentâ il so disc dal titul Ø. L’album, jessût ai 31 di Zenâr e presentât in Friûl pe prime volte ai 14 di Fevrâr, tal Teatri San Zorç di Udin, al à dentri cuatri cjançons: il toc che i da il non Ø (Explicit) insiemi cun Tiere, Som e Jevâ. Par sunâ in conciert i tocs dal album, il grup di Massimo, Leo e Nicholas al dopre ghitaris, violoncel, bas, tastiere, batarie, percussions e un strument stramp e sofisticât: il theremin.
Cu la musiche, l’artist al cîr di cognossi e di spiegâ la anime umane plui profonde. Midiant de sperimentazion, doprant struments diferents e miscliçant gjenars musicâi diferents tant che rock, “indie” e eletroniche, al cree armoniis che si incrosin, e leams di notis. Notis che a son sclendaris, ma ancje dolcis e profondis, metudis insiemi cu la vôs melodiose di Massimo a penetrin te piel di cui che al scolte. Si môf fûr un turbin continui, di dulà che no si rive a saltâ fûr, come a jessi intun sium. La musiche e je un folk malinconic che nus fâs ricuardâ i nestris afiets, lis nestris penis e la nestre felicitât. A regjistrâ l’album cun lui al è stât Manuel Volpe, e par rangjâlu e masterizâlu al jere Giordano Sala. La cuviertine dal album e je za di so une opare di art, realizade di Anna Marta De Marchi, duncje no si pues fâ altri che ordenâlu e lâ a scoltâlu su https://massimosilverio.bandcamp.com/.
Scuvierzêt di plui lant a cirî Massimo su lis plateformis social, e lassaitsi traspuartâ, come l’aiar, vie de realtât cu la sô musiche. ❚


text:
«Il furlan e altris lenghis minoritariis te aministrazion publiche»: une cunvigne inmaneade de ACLiF che e pues stiçâ i nestris aministradôrs a jessi plui coragjôs.
Cualchi esempli: in Sudtirôl si fasin concors publics su la fonde de apartignince al grup linguistic e in Val di Aoste la liste regjonâl dai segretaris
«Il furlan e altris lenghis minoritariis te aministrazion publiche: chest il non de cunvigne inmaneade in Novembar de ACLiF, la Assemblee de Comunitât Linguistiche furlane, a Vile Russiz di Caprive. Ospits dal sindic Daniele Sergon, in presince o in colegament, aministradôrs publics di Friûl-Vignesie Julie, Trentin, Sudtirôl e Val di Aoste par stiçâ i aministradôrs publics, soredut chei furlans, a promovi l’ûs de lenghe locâl intai rapuarts cui citadins. Confronts utii par stiçâ i nestris aministradôrs a jessi plui coragjôs tal fâ rispietâ i dirits dai furlans di fevelâ (e di scrivi) la lôr lenghe ad implen.
◆ Tacant de sudtirolese Magdalena Amhof, Presidente de Comission Afârs istituzionâi de provincie di Bolzan, che e à ricuardât i pilastris de tutele de popolazion todescje dal Sudtirôl che a partissin dal censiment dulà che i maiôrs di etât, ancje i imigrâts e i gnûfs residents, a àn di declarâ la lôr partignince a un grup linguistic (talian, todesc e ladin), e su chê fonde si assum personâl tes publichis aministrazions e si dan servizis. Un altri planet, in sumis.
◆ Un altri sburt a rindi la aministrazion publiche plui in armonie cul teritori al è vignût dal valdostan Luciano Caveri, za europarlamentâr e sotsegretari cun deleghe aes minorancis linguistichis, che al à sburtât i aministradôrs furlans a creâ, come in Val di Aoste, une liste regjonâl dai segretariis comunâi, e a fâ concors publics cun prioritât par cui che al cognòs il furlan.
◆ Cualchidun che al à cualchi probleme come i furlans a son i ladins: Giuseppe Detomas, Procuradôr dal Comun gjenerâl di Fascia, uniche realtât sorecomunâl ricognossude cun leç costituzionâl tal 2006, che e met dongje 6 Comuns ladins de Val di Fasse, al à fevelât de discrepance tra lis normis di tutele e la lôr aplicazion, tant al è vêr che i ladins a son ancjemò in spiete de cjarte di identitât bilengâl, par chest l’impegn al à di jessi continui. Probleme che al è ancje in Friûl, che al podarès vê dirit ae stesse robe, ma almancul lôr si lamentin.
◆ In cjase nestre i dirits ricognossûts pai slovens ju à ricuardâts Erika Hrovatin, titolâr de Posizion Organizative dal Ufici Centrâl par la lenghe slovene, referent par 32 ents tra Comuns, Aziendis Sanitariis e Cjamaris di Cumierç. In 6 Comuns de Regjon al esist il bilinguisim perfet, dulà che ducj i ats a son scrits par sloven e par talian. L’Ufici al ufrìs servizis di interpretariât, studi e consulence, e dal 2018 al è il riferiment de rêt tra ents che ur permet di acedi a fonts suplementâts pal ûs dal sloven: une esperience che e sta permetint ai Comuns cuntune minorance slovene di sintîsi plui unîts.
ESPERIENCIS FURLANIS
Par chel che al inten lis esperiencis in Friûl, il president de Agjenzie Regjonâl pe Lenghe Furlane (ARLeF) Eros Cisilino al à ricuardât che «a son esperiencis interessantis, come chê dal cuarp di Polizie locâl di Tumieç che al rispuint par furlan al telefon, ma e covente une planificazion di chestis iniziativis par rindilis organichis.»
◆ Lis prospetivis pal ûs dal furlan te aministrazion publiche a son stadis ilustradis di Enrico Torresin de ARLeF, che al à fevelât dai 3 progjets obietîf previodûts dal gnûf Plan di Politiche Linguistiche pal furlan fat bon di resint.
◆ Il plan al è stât ricuardât ancje dal assessôr regjonâl aes lenghis minoritariis Pierpaolo Roberti che al à puartât un salût regjstrât par vie che al jere impegnât tai lavôrs de Conference regjonâl pe lenghe slovene: Roberti al à dit che la specialitât regjonâl e je fondade unichementri su la presince di minorancis linguistichis, che si à di tutelâlis e di promovilis. Par chest, secont lui al è adeguât il Plan regjonâl pal furlan fat bon de Regjon, cun intervents «par 5 milions di euros ad an pai 5 agns che a vegnin», lant plui inlà de fin di cheste legjislature.
IL PLAN DI POLITICHE LINGUISTICHE
I trê progjets obietîf dal Plan di Politiche linguistiche pal furlan, par chel che al inten la publiche aministrazion, a rivuardin i segnâi stradâi e dai uficis, la formazion dal personâl pe cognossince de lenghe e dai dirits linguistics, e i servizis pai sîts internet e altris tecnologjis. Su chest, il president de ACLiF Markus Maurmair al à ricuardât che la Assemblee e à realizât un rispuindidôr automatic che al è a disposizion dai Comuns e che al à za vût 14 sotscrizions di bande di aministrazions locâls; in curt – al à zontât Maurmair – ACLiF e produsarà un vessil che al podarà jessi usât dai sindics intes manifestazions uficiâls.
◆ L’intervent finâl de cunvigne al è stât chel dal President dal Consei regjonâl dal Friûl-Vignesie Julie Piero Mauro Zanin che al à marcât la impuartance de tutele des minorancis linguistichis dal pont di viste de promozion dal teritori e dal svilup inteletîf parcè che la cognossince di plui lenghis e slargje lis capacitât cognitivis. Pai furlans – al à dit Zanin – al podarès lâ ben un model compagn di chel de scuele ladine, che al previôt, almancul intes elementârs, di doprâ un alternance talian e ladin tant che lenghis veicolârs di insegnament.
LIS CONCLUSIONS
«Al è stât un incuintri une vore operatîf cun tancj stimui» e a comentât ae fin Alessandra Vanone dal diretîf ACLiF, che e à condusût i lavôrs cul president Maurmair.
«O vin vude la conferme che o vin di stiçâ la domande di dirits linguistics di bande dai citadins, sburtant la tutele dal furlan inte ativitât de publiche aministrazion cence esitazions e pendolaments, par fâ capî che a puedin dâ un contribût determinant pe tutele de nestre autonomie come Regjon, e di cheste autonomie a vegnin fûr cetantis oportunitâts pai nestris citadins». ❚
……………………………………………………………………………….
«O viôt plui convinzion sul furlan di bande des istituzions»
Par fâ il pont su la cunvigne o vin sintût il president de ACLiF, Markus Maurmair.
_ President, coventie une cunvigne par sburtâ i nestris aministradôrs a jessi plui coragjôs sul furlan? Nol è un pecjât copiâ, e duncje o vin decidût di fâle par cognossi buinis pratichis che si fasin in altris puescj. Nô o vin tant di recuperâ, magari cussì no: par cumò o sin un pôc i ultins de classe fra lis realtâts che o vin dât adun. _
Cuale ise la realtât di viodi tant che model?
O vin di cjapâ di dutis ce che a àn di interessant. De Val di Aoste l’elenc regjonâl dai segretaris comunâi che a àn di vê competence linguistiche par francês. Al covente par mantignî puescj di vore in Regjon e par ridusi la diaspore di int che e fâs trê agns chenti e dopo e va vie. Po dopo e je interessante la scuele ladine, cul insegnament par ladin alternât cul talian ancje dentri dal percors di studi. Par esempli: cualchi an tu imparis la matematiche par ladin, cualchi an par talian. Cussì tu âs sù pai dêts la materie in dutis lis lenghis. No stoi a fevelâ di Sudtirôl, adiriture a fasin il censiment di ce grup linguistic che tu sês, e i puescj publics a son assegnâts in proporzion.
_ Sperìn che l’esempli al coventi par sburtâ i nestris aministradôrs: daûr des intervistis che o vin fat chest an, la cussience di jessi furlans e je clopadice… O sin sul tacâ di un percors. Intai ultins agns si jere un pôc pierdude une atenzion vere pe lenghe, pe culture furlane e pe nestre apartignince. Chel che o stin fasint al è semenâ. O soi fiduciôs che fra cualchi an lis intervistis a savaran dâ rispuestis che a confuartin di plui. _
A passe 20 agns de leç 482 di tutele, la scuele par furlan no partìs, la Rai nancje, a son simpri mancul i fruts tirâts sù par furlan. Lis risorsis no son mai decisivis: coventino dome a lâ viers di une muart cuiete dal furlan?
Al sta ancje ai furlans decidi ce che a vuelin. Lis istituzions a puedin dâ une direzion, ma ogni societât dopo e decît il so percors. Jo o viôt di bande de politiche une gnove convinzion e cussience su lis lenghis minoritariis, ancje parcè che si sta rindint cont che a son une robe che e covente par mantignî la specialitât. E par chest, che mal fasi dî, e à coventât une vore la ACLiF. ❚